text:
ORANJESTAD – Diasabra ultimo, a cumpli cu otro proyecto mas, caminda a instala e ekipo nobo den e Radarkamer di Cuerpo Policial di Aruba. Minister di Husticia y Asuntonan Social Rocco Tjon ta sumamente satisfecho cu e trabounan haci, y ta anuncia cu Aruba su fronteranan ta mucho mas sigura, danki na e instalacion di e tercer radar.
Eleva siguridad na nos frontera ta un di e prioridadnan den e plan di maneho di Ministerio di Husticia y Asuntonan Social. Esaki nos ta logra door di inverti for di diferente angulo. Ta inverti den duna mas atencion na material pa personal y ekiponan tecnologico nobo pero tambe a bin cu plataformanan di dialogo manera e “Justitieel Veiligheids Beraad” y e “Strategisch Grensoverleg”.
Den presupuesto 2022 a tene cuenta cu e diferente proyectonan cu mester wordo realisa pa por garantisa mas siguridad na nos frontera. E realidad ta cu sin aprobacion di presupuesto ningun proyecto por wordo ehecuta. Pues, danki na Parlamento di Aruba cu a aproba e presupuesto, pa asina nos por a adkiri un di tercer radar, cual siman pasa a wordo instala. Cu e tercer radar aki Aruba su fronteranan ta bira mas sigur. Y ta complementa e bista cu tin riba lama y nos fronteranan.
Banda di adkiri e tercer radar, a scoge pa adkiri un “software” nobo tambe, pa asina facilita e trabounan pa e personal cu ta traha den e radarkamer. Na mes momento a percura pa busca ekiponan nobo y mas sofistica pa Cuerpo Policial. Cu e ekiponan nobo aki, e analisisnan, maneho, y operacion di casonan maritimo por bira mucho mas eficiente.
Dentro di poco nos lo comparti mas proyectonan cu ya caba ta den nan fase final pa loke ta trata nos departamentonan cu ta traha incansablemente pa eleva siguridad na nos frontera.


c: text/html

text:
Internacional: Diabierna 4 di november ta wordo celebra dia di Organisacion di Nacionnan Uni pa Educacion, Ciencia y Cultura (na ingles: United Nations Educational, Scientific and Cultural Organization: UNESCO).
E ta un organismo specialisa de Nacionnan Uni , cu e compromiso pa mejora e calidad di bida di personanan y promove e paz, pa medio di cooperacion internacional den e area di educativo, cultural, comunicacion y ciencia.
Con UNESCO a lanta y a desaroya
UNESCO a wordo crea na final di segundo Guera Mundial cu e meta pa reestablece e sistema educativo na paisnan mas afecta dor di e guera y cu menos recurso pa por a logra ariba nan mea pa reconstrui nan sistema educativo y cultura. Asina aki nan a logra tambe nan submeta di contribui na e paz mundial y genera calidad di bida na e cuidadanonan di cada pais cu nan a yuda.
Na 1945 durante un conferencia di Nacionnan Uni una cu 44 pais a forma parti, 37 pais a bay di acuerdo pa aproba e fundacion UNESCO. 4 di november 1946 e documentonan oficial a drenta na vigor. Despues di e fecha aki, na 1958 UNESCO a inaugura su cede na districto VII na Paris.
Den aña 60 a bin un serie di ideanan nobo tocante Un ordo Mundial di Informacion y Comunicacion, cu topiconan referente na control di medionan di comunicacion di Estadonan y libertad di prensa.
Na 2011 a wordo aproba e participacion di Palestina como miembro di UNESCO pa promove dialogonan entre cultura , inversion den educacion y combati violencia y terorismo. No ta tur pais nan ta de acuerdo esaki pero UNESCO ta continua cu su trabou meta di union di nacionanan.
Actualmente 195 pais ta forma parti di e organisacion internacional.
Director General di UNESCO desde 2017 ta Audrey Azoulay procedente di Francia.

robotstxt: allowed

filter: keep


text:
E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Indju (papiamento: Kwihi; spaño: Cují yaque (Venezuela), Trupillo (Colombia); Wayunaika: Aipia), nòmber sientifiko Prosopis juliflora, ta un palu nativo di Mexico, Sur Amerika i Karibe. Na Asia, Afrika, Australia i na otro parti di mundu, e palu ta rekonosi komo yerbe invasivo. E ta un faktor kontribuidor di e transmishon kontinuo di malaria, spesialmente den temporada di sekura komo fuente di suku pa sangura. E palu ta saka un bonchi ku sa y por wòrdu kome. E palu di indju ta wòrdu usa tambe pa traha kos.


text:
The Cutie Kids lo bai partisipa den Karnaval Hubenil 2023 den un bachi nobo………
The Cutie Kids lo bai partisipa den Karnaval Hubenil 2023 den un bachi nobo………
Despues di dos aña di pandemia e grupo di karnaval “The Cutie Kids” no ta eksistí mas. The Cutie Kids
tabata un grupo ku a kosecha logro nan grandi den e marcha nan anterior. Asina nos a bai ku premio
di grupo di aña Karnaval Hubenil 2019
Meskos ku nos a konosé un normal nobo asina tambe e grupo a bisti un bachi nobo bou di e nòmber
di, Mi Grupo. Meta di Mi Grupo ta pa nos sigui engrandese nos marcha di Karnaval Hubenil.
E nòmber ta papia pa su mes; Mi Grupo. Na momento ku bo ta forma parti di Mi Grupo
outomátikamente bo ta sinti bo mes parti di e totalidat i sinti bo orguyoso di ta miembro di un grupo
ku ta bisti un trahe espektakular, ta para pa inklushon, disiplina i rèspèt na tur momento.
Na kabes di Mi Grupo ta e konosido Rodney Aniseto ku tin eksperensia amplio den e karnaval, seú i
mundu di beyesa.
Mi Grupo ta presentá su trahe pa karnaval 2023 kual lo titulá:
”Theater Puppet Show”
Mi Grupo lo bai akompaña durante tur dos marcha pa e tremendo banda musikal Allure Elite
Ku esaki nos ke brinda oportunidat na tur mucha entre 5-13 aña ku ta deseá di forma parti di Mi
Grupo un chèns pa esaki, ya asina engrandese nos Marcha Hubenil. Pa inskripshon por subi nos
página di facebook kaminda ta haña e link pa inskribí, por tuma kontakto libramente via di media nan
sosial, telefòn òf whatapp +5999528-8000.
Keda pendiente pa e tremendo espektákulo di teatro den kaya nan di Kòrsou !!!


text:
ORANJESTAD – E cifranan di contagio di Covid ta keda motibo di preocupacion. Na e momentonan aki tin 502 caso activo di Covid, apesar cu a mira cu e averahe di cantidad di casonan pa dia a cuminsa baha den comparacion cu e cifra di dos siman pasa y siman pasa. Aworaki e averahe ta riba 40 caso positivo di Covid pa dia cual keto bay ta halto. Pero e cantidad di testnan positivo cu tin compara cu e cantidad di testnan cu ta wordo haci (positivity rate), ta bahando, asina Prome Minister Evelyn Wever – Croes a declara.
Situacion na hospital
Sinembargo den hospital tin un cantidad record di hende e aña aki. Desde e segundo ola di Covid aña pasa, ta prome biaha cu a yega na 29 hende den hospital di cual 10 ta den cuido intensivo. Semper a midi e forsa di con ta para cu Covid na e capacidad den hospital y cuanto di e capacidad aki nos ta uzando. 29 persona den hospital ta hopi y p’esey Prome Minister ta haci apelacion un biaha mas na henter comunidad pa tuma e tema na serio y sigui cuida.
Variante nobo di Covid y ciere di frontera
Henter mundo aworaki ta mirando e efectonan di e variantenan di Covid. A tende di variante di inglaterra, Brazil y mas. ‘Mirando con cerca Brazil ta di Aruba y mirando cu e variante di Brazil ainda ta desconoci con devastador su efectonan ta, nos ta haya nos ta cera frontera cu Brazil. Pues ciudadanonan di Brazil no ta permiti pa drenta Aruba te ora cu tin miho bista riba e efecto di e variante aki.’
Desaroyonan cu Hulanda
Mientrastanto Hulanda tambe ta tumando varios medida pa proteha nan mes y den e cuadro aki Hulanda a informa cu nan no ta cera frontera cu Aruba. KLM tambe a indica cu nan lo sigui bula entre Hulanda y Aruba.
Premier Wever – Croes ta anuncia esaki pa calma e nerviosismo cu tin bou di nos hendenan cu tabatin pensa di bay Hulanda of tin cu bolbe for di Hulanda.
“Mi kier pidi tur hende pa ta hopi alerta pasobra cosnan ta cambia hopi lihe y Paisnan por cambia nan maneho hopi lihe. Pa awo Hulanda a bisa cu e frontera ta keda habri y cu KLM a indica cu lo sigui bula, pero no por duna ningun garantia. Pues si tin cu biaha, ta sugeri pa sigui e desaroyonan internacional pa plania e viahe y pa no keda pega.’
Ban sigui cuida!
Pa conclui, drentando e fin di siman mirando tur e retonan nobo cu ta confronta cu e variantenan di e virus, Prome Minister kier a urgi tur ciudadano di nos Pais pa ban sigui cuida. Nos ta bringando un enemigo cu ta mortal, cu a ranca 56 alma caba for di nos na Aruba cu tabatin e virus ora cu nan a fayece. Ban evita cu mas famia ta pasa den e dolor y ban cuida mas, ban cuida nos mes y ban cuida nos famia. Aruba ta conta cu bo pa domina plamamento di e virus aki pa por concentra cu mas forsa riba recuperacion di nos Pais y crecemento di nos Pais.


text:
Usa Bo Banco Responsablemente
Con pa maneha bo finanzas den tempo incierto
E pandemia COVID-19 a trece incertidumbre den nos economia y den nos bida. Mientras economia ta recupera, ta importante pa maneha bo finanzas responsablemente y prepara bo mes pa e futuro.
Cosnan cu bo por haci awor mes pa maneha bo finanzas
Si ta posibel, trata na pone placa un banda den caso di emergencia. Tambe ta importante pa controla bo finanza y aplica e miho manera pa maneha bo placa den un corto plazo. Sigui e pasonan pa yuda bo cu bo so situacion financiero.
Paso 1. Traha un presupuesto di emergenciaIdentifica cual entrada bo tin (y di e otronan den bo hogar). Bo por tin diferente manera di entrada, for di bo salario, di bo negoshi, pension, etc. Identifica na kico bo ta gasta placa. Bo lo tin gasto fiho tur luna manera bo hipoteca of huur, seguro, recibo di utilidad, cuminda y cuido di mucha. No lubida riba e gastonan variabel, esakinan ta gasto cu ta varia dependiendo di e luna, manera contribucion di scol, gasto na supermercado, gasto di dentista, impuesto riba auto, etc.
Priorisa bo gastonan y wak si bo por yega na un areglo di pago, of trata di baha bo gastonan. Purba na pone placa un banda pa bo gastonan fiho y gastonan variabel pa 6 te 12 luna.
Buki di Presupuesto 2021Tip y guia pa maneha bo presupuesto.
Paso 2. Sigui bo gastonan
Mantene bo gastonan di dia pa dia na bista, pa asina bo no gasta mas cu bo tin actualmente. Revisa bo statementnan di banco di e ultimo lunanan, mira unda kisas bo por baha bo gastonan. Bo por mira bo statementnan online usando Aruba Bank Online y usa e Aruba Bank App pa check bo saldo y sigui bo gastonan. Siguiendo bo gastonan probablemente lo yuda bo gasta menos na cos cu no ta asina necesario pa bo y bo famia den e situacion actual.
Paso 3. Busca manera pa baha gasto
Pa yuda bo entrada actual rindi mas largo, trata na reduci gasto cu no ta esencial for di bo presupuesto.
Considera baha e gastonan di diberticion y pensa adelanta riba bo gastonan di cuminda.
Planea bo cuminda di antemano, y traha un lista di compras prome cu bo bay supermercado. Esey ta haci bo trip pa bay haci compras mas rapido, pero tambe e lo evita bo di cumpra cos nan inecesario.
Considera otro articulo cu bo no mester, manera abono pa cual bo ta pagando y no ta usa, y considera cancela nan temporalmente.
Por ta bo mester corta den gastonan pa bo por maneha period nan aki.
Paso 4. Considera spaarConsidera pone placa na banda pa bo futuro. E por ta parce dificil pa logra cumpli cu bo gastonan mensual y alabes spaar. Pero cambionan chikito por haci un diferencia grandi. Cuminsa drenta den e habito di spaar. Hasta un suma chikito cada luna por haci un gran diferencia.
Spaar pa un down payment riba un cas of auto, un fondo di emergencia of un vacacion di bo soño por ta mustra dificil. Corda bo por logra bo metanan di mas dificil si bo ta traha riba nan.
Paso 5. Papia cu esnan cu bo debe
Si bo tin problema pa paga bo hipoteca, credit card of recibo di utilidad pa motibo di perdida di trabao of entrada, comunica cu e companianan pa posibel opcion of plan di pago.


text:
MALMOK - Diasabra mainta 10.10 pa central di polis ta wordo notifica cu 1.5 miya nautico West di Malmok tin un boto cu problema cu motor y cu dos persona abordo. Mesora Polis Maritimo ta sali bay rescata dicho boto y a touw e trece tera.
Ta trata di e boto numera A745
bou di e nomber “Timothy”.
Kier a consientisa y recorda doñonan di boto cu e siguiente tips prome subi lama:
-Informa famia of un amistad/conocir unda bo lo bay y na cua area (posicion).
-Con largo ta keda riba lama (orario)
-Cabuya largo y anker
-Percura pa tin un GPS
-VHF Radio
-Celular Full Recarga
-Lifejacket
-Flair pa anochi (señal di luz)
-Suficiente awa
Y si haya problema riba lama por yama central di polis na 100.
ORANJESTAD - Un avion patruyero di Wardacosta Region Caribe Hulandes, a detecta riba laman grandi, paketenan ku probablemente droga den nan. Zr.Ms. Holland a manda su boto rapido di intercepcion hunto cu e helicopter a bordo di barco di Wardacosta Mericano, pa bai na e region pa buska e bultonan. Un total dimas o menos 5.000 kilo di droga a keda saca for di laman.
PALM BEACH - Awemainta pa mas o menos 1:25am Central di Polis a haya informacion cu tabata tin pelea cu a termina cu tiramento na altura di ex-Sand Bar situa na Palm Beach, Noord. Central di Polis a dirigi patruya cu maximo emergencia na e sitio.Na yegada di e patruya nan a haya un situacion caotico y mester a pidi refuerso di mas patruyanan policial. Patruyanan di Oranjestad, Santa Cruz, Noord, San Nicolas y RRT a bin duna nan colega un man.
MACUARIMA – E siman aki Cuerpo Policial Aruba a inaugural su website nobo, den un otro etapa pa sigui innova y cana hunto cu tecnologia moderno. Tabata pa hopi tempo KPA no tabata tin un website. Despues di a sinta hunto y trece algun concepto nobo conhuntamento cu altocomisario Sr. Ramon Arnhem a yega e momento pa lansa e website nobo di KPA.
WILLEMSTAD - Diasabra ultimo Wardacosta a ricibi un notifikashon di Wardakosta di Venezuela, ku un boto tabatin problema ku su motor. E boto tabata drif riba laman den e area di responsabilidat di Wardakosta Karibe Hulandes i e tres okupantenan di e boto tabatin nesesidat di yudansa agudo.
ORANJESTAD - Awenochi pa mas o menos 8:08pm, central di polis a haya informacion cu bisiñanan a tende un tiro y despues gritonan fuerte den vecindario di e tanki di Savaneta. Bisiñanan mes a bay tira un bista y a haya un homber cu herida di tiro. Central di Polis a despacha diferente unidad hunto cu ambulance cu maximo urgencia na e sitio di sucedido.
ORANJESTAD - Polis a informa dialuna marduga cu e chauffeur cu a causa e accidente hit & run fatal, ta deteni. Segun nan informacion, Departamento di trafico a sigui cu e investigacion di e accidente fatal cu a tuma lugar riba diadomingo mainta trempan. E investigadornan a haci un detencion relampago riba e mesun dia. A detene e chauffeur cu ta sospechoso di fam G. Di 24 aña di edad. E chauffeur aki ta detene pa articulo 4 lid 2 jo. articulo 40 lid 1-A y lid 2-A di Landsverordering Wegverkeer. E investigacion pa e caso lamentabel aki ta den pleno desaroyo pa departamento di trafico.


text:
(NLTimes) – E prijs pa un ticket di servicionan di transport publico na Hulanda ta hopi probabel di aumenta significantemente proximo aña.
Pasaheronan lo mester paga te hasta 7 porciento mas otro aña pa haci uso di bus, tram of metro. E personanan cu ta haci uso di trein por premira un aumento di por lo menos 3 porciento pa cada ticket cumpra na NS pa su rutanan mas popular, segun RTL Nieuws. Otro rutanan di NS y pasenan di descuento posiblemente por mira un aumento mas halto.
Un aumento significante ta necesario pa asina cubri e gastonan di aumento di salario, cual por aumenta cu 3.8 porciento. Adicionalmente, e costonan di electricidad ta dos tercer biaha mas caro, cu gas birando 79 porciento mas caro, y diesel cu aumento di un tercer parti di e prijs.
E noticiero a bisa cu e aumento di 7 porciento a ser dicidi pa e representantenan di consumidornan y operadornan di transito regional yama DOVA. Entre e organisacion su miembronan tin sistemanan di transito publico na Amsterdam, Rotterdam, Den Haag, Groningen y Drenthe. E averahe te ainda no a ser oficialisa y politiconan te ainda mester keda di acuerdo riba un prijs pa e aumento.
DOVA ta calcula un indice tur aña tumando na cuenta varios factor, manera inflacion, prijsnan di energia y salarionan. “Ultimamente, e indice aki ta un conseho pa organisacionnan di transito regional. Despues e ta keda na e politiconan, e provincia y regionnan di transport pa determina te na ki extento e indice aki ta pasa den e prijs pa e ticketnan,” vocero di DOVA a conta De Telegraaf.
Aunke gruponan di consumidornan no tabata contento cu e aumento drastico aki, na final nan a keda di acuerdo cu esaki, segun loke e noticiero a reporta. “Tur aumento ta contra-productivo pa gana pasaheronan back despues di e pandemia di coronavirus y atrae pasaheronan nobo,” Johan Kruithof, ken ta presidente di e grupo a bisa den representacion di e organisacionnan di consumidor regional.
NS no por aumenta e prijs di ticket mas cu cierto figuranan specifico basa riba inflacion. Esakinan ta inclui algun trip di segundo clase, pase anual di segundo clase y pasenan mensual riba rutanan specifico. Tambe esaki ta inclui S su porcion anual di pasenan pa transport publico cu ta permiti varios proveedor duna servicio.


text:
Hoben awor ya ta encarcela
ORANJESTAD (AAN): Diasabra marduga algo serio a keda registra den distrito di Noord, cual acto inmediatamente a pone casi full Cuerpo Policial riba pia pa asina yuda den un investigacion.
Tur cos a cuminza un poco despues di 2:35 am, ora cu un Polis Motoriza a para un Toyota Tercel color berde cu number A-34229 pa un control di trafico. El a duna e chauffeur un señal pa para, y el a cumpli cune.
El a para e vehiculo riba caminda grandi di Playa pa Noord, net otro banda di e rebendedor di Sherwin-Williams na Boegoeroei 85-D. Polis a bay pa atende e chauffeur, cu el a reconoce como e hoben recidivista Jonathan K., un persona cu na numeroso ocasion a haya problema cu Polis y cu Husticia.
Aki ta unda cu algo a bay bon, y e chauffeur dado momento a dicidi na primi trot, y esaki a ranca, lastra y dal e agente policial malamente, y a lage benta abao net dilanti Boegoeroei 26-A. E auto mes a sigui core y desaparece.
Mesora e yamada urgente a pasa via Tetra-Radio di Polis, unda a mira e gravedad di e oficial herida benta abao, kende tabata sclama di dolor. Inmediatamente a pidi pa presencia di Ambulans, y mas unidad di polis pa bin duna un man. Tambe a duna descripcion di e Toyota Tercel berde aki.
Diferente unidad di Polis e momento ey a cuminza move pa area di Noord, Boegoeroei, Shaba, y Montaña pa yuda tira un bista.
Polis tambe a cera e pida caminda aki pa asina haci un investigacion mas amplio. Ora cu Paramediconan a yega, nan a bin nota cu e Polis tin basta trauma na su curpa, y ta parce cu su man a fractura. Nan a logra stabiliza e agente, spalk su man, y asina a bay cune rumbo pa Hospital cu urgencia.
Mientras tanto unidadnan di Polis cu ta coriendo rond, a bin haya e Toyota Tercel aki para como 140 meter mas leu for di unda el a laga e agente policial benta abao. E Tercel tabata abandona y a djis lage atras blokeando garage di e cas Boegoeroei 22. Pero e chauffeur a baha na awa.
Polisnan a keda busca e ora den e parti ey di Boegoeroei, y tambe a pasa pa e otro banda di e residencia na Montaña pa check si por haye. Pero e hoben lo a haya un bon lugar pa sconde.
Mientras tanto Helicopter di Polis a lanta vuelo y a cuminza yuda den e buskeda ey rond tambe.
Diripiente a bin descubri un revolver benta abao casi riba acera, net na e T-Kruising dilanti Berloni. E revolver aki ta 41 meter leu for di e Tercel benta. Pues kizas den e birada, e chauffeur a zwaai esaki for di su bentana di auto y e arma a djis cay eybao. Djis imaginabo si Polis no a haya esaki, y den futuro cualkier mucha inocente bin topa cune, y bay hunga cu e arma. Polisnan a confisca e revolver aki.
Habitantenan di e area a bin pafo pa check kico ta pasando, y uno di nan cu tin Security Video Camera grabando, a bay check e video y por a mira con e chauffeur a ranca careda baha di e Tercel y a core bay y desaparece pariba. E hecho cu e no por a core mas cu e Tercel, ta cu dos wiel tabata completamente flat.
Mientras tanto na Hospital, esnan di Bureau Slachtofferhulp tambe a yega pa acompaña e agente policial. Docternan a mira cu e fractura ta uno complica, y a opta pa busca specialista pa asina haci un operacion dentro di e proximo oranan mes pa atende esey.
Aunke Helicopter tabata usa su luz potente pa ilumina e casnan y e areanan ey den marduga, Polis no por a localiza e hoben.
Detencion den oranan di mainta: Vocero Lito Lacle di Polis, a confirma Diasabra mainta cu e hoben Jonathan K. ta den man di autoridad! El a bisa cu pa 9:55 am el a keda deteni na Warda di Polis na Noord.
Jonathan K. di 25 aña di edad, ta naci na Aruba, y ta biba na Papaya. El a haye hopi biaha envolvi den casonan serio, incluyendo uso di arma di candela. El a wordo presenta dilanti Fiscal Auxiliar, kende a mira cu aki tin un caso grave di intento di asesinato riba un funcionario di ley, y pesey el a duna ordo mesora pa Jonathan keda encarcela pa wordo interoga.


text:
De Organisatie Bonaire Laboratorium (BonLab) is een dochtermaatschappij van Bonaire Holding Maatschappij. De organisatie is belast met het uitvoeren van laboratoriumonderzoek, ten behoeve van onder meer de Volksgezondheid en Justitie. Namens de organisatie komen wij graag in contact met kandidaten op de volgende expertisegebieden: 1) HRM en Organisatieontwikkeling2) Laboratoriumtechnieken/Exploitatie van een Laboratorium3) Governance ... Lesa mas
Atenshon di gobièrnu di Kòrsou pa hungadónan di plaka onlain pérhudiká
WILLEMSTAD – Minister di Finansas, Javier Silvania, a sinta resientemente na mesa ku Stichting Belangenbehartiging Gedupeerden Online Kansspelen, SBGOK pa atendé e problemátika di sitionan di hunga plaka na Kòrsou ku no ta paga. E fundashon ta ... Lesa mas
Bicentini ta divulgá e selekshon di Kòrsou
WILLEMSTAD – Entrenadó di ekipo Bicentini a divulgá e lista di hungadó definitivo pa e partido amistoso benidero na Indonesia. Tabatin kuarenta nòmber riba e lista anterior, ku a bira awor bintitres. Èks-ajacied Vurnon Anita, ku a kuminsá ku su karera di ... Lesa mas
Raymond Ellis ta bira Hefe di Kuerpo polisial nobo di Kòrsou
WILLEMSTAD – Raymond Ellis ta e hefe di kuerpo polisial nobo na Kòrsou. El a okupá e puesto sinku aña kaba komo interino. E último dos añanan el a okupá e funshon sin hefe, pasobra hefe di kuerpo Mauricio Sambo a bai den 2020. Èxtra ta hasi menshon di e ... Lesa mas
Polis ta haña, ku tabata perdí, morto na lanthuis Papaya
WILLEMSTAD – Polis a haña e kurpa di Stefano Cipollone di 32 aña den besindario di lanthuis Papaya. Cipollone ku a nase na Italia tabata biba na Kaya Butuela na Grote Berg. Djamars polis a emití un komunikado ku Cipollone di 32 aña tabata perdí for di ... Lesa mas
Aereoliña ku preis abou Arajet ta konektá Aruba dirèkt ku Santo Domingo
ORANJESTAD – E aeroliña ku preis abou Dominikano Arajet ta bula entrante djabièrnè 16 di sèpèmber ku dos buelo pa siman entre Santo Domingo i Aruba pa un preis spesial. Arubianonan por bula pa 168 dòler ida i buelta, ku impuesto inkluí. E aeroliña ta ... Lesa mas
Awe e ekipo di Reino Ulandes ta hunga su promé wega den e supertanda kontra Mexico
BRADENTON - Despues ku ayera den e stadion Ed Smith, e ekipo di Reino Ulandes ku pitcheo di Marshal Albertsz i Ryan Hoogendoorn a sabi di derotá e ekipo di Sur Afrika ku e skor di nuebe pa sero, awe e ekipo lo tin su promé kompromiso den e supertanda kontra ... Lesa mas
Aspirantenan di kurso pa wardakosta a finalisá e simannan di introdukshon ku éksito
WILLEMSTAD – Djesocho aspirante di Wardakosta a finalisá djabièrnè siman pasá e Kurso básiko pa Wardakosta (BOK) ku éksito despues di kuater siman di introdukshon intensivo. Ta trata di aspirantenan di Aruba, Kòrsou i Sint Maarten. Durante e simannan di ... Lesa mas
Tayér riba tribon i manta den área di Karibe
PHILIPSBURGH - Caribbean Shark Coalition ta organisá e siman aki e promé tayér regional na Sint Maarten tokante tribon i manta. E meta ta pa krea kapasitashon pa sensia i protekshon pa tribon i manta den área di Karibe. Mas ku binti persona, konsistiendo di ... Lesa mas
Vakatura Restaurant Rum Runners Bonaire
Rum Runners is een restaurant op een toplocatie. Het is gelegen op het Captain Don’s Habitat resort. Het restaurant wordt druk bezocht door toeristen en door de lokale bevolking van het eiland. Bij Rum Runners wordt ontbijt, lunch en diner geserveerd. Tevens ... Lesa mas
Vakatura Cassière | Medewerkers Bediening Between 2 Buns
ENGLISH TEXT BELOW Restaurant Between 2 Buns is op zoek naar personeel! Kom jij dit leuke team versterken? Er zijn full-time en part-time mogelijkheden. Graag beschikbaar zijn voor de lange termijn, niet voor een aantal maanden. Between 2 Buns is op ... Lesa mas


text:
Desde cu sra. Francis Quandt-Bulters a bira manager di Camacuri Residence ela haja importante pa introduci un projecto di wellness na e residencia. Den su opinion e ta pas perfecto cu e concepto di Camacuri. Un complejo trankilo,berde, hopi ecologico cu ambiente intimo y familiar. E projecto aki lo tin su cas den ‘Camacuri Wellness Garden’. E projecto lo combina aspectonan di wellness, creatividad y sostenibilidad.
Desde cu sra. Francis Quandt-Bulters a bira manager di Camacuri Residence ela haja importante pa introduci un projecto di wellness na e residencia. Den su opinion e ta pas perfecto cu e concepto di Camacuri. Un complejo trankilo,berde, hopi ecologico cu ambiente intimo y familiar. E projecto aki lo tin su cas den ‘Camacuri Wellness Garden’ cu lo keda cla na December. E projecto lo combina aspectonan di wellness, creatividad y sostenibilidad. E combinacion di e tres elementonan aki ta un concepto unico pa Aruba. ‘Camacuri Wellness Garden’ tin un meta importante pa e bira un lugar di encuentro di hendenan cu ta apoya e filosofia describi.
Continue reading “Camacuri Residence ta presenta su projecto di ‘Camacuri Wellness Garden’”
E buki ‘Pa Semper’ di Sherwin Jacobs ta trata e buskeda di amor den pareja. Pero e buskeda aki ta hiba e diferente figuranan den e buki na un caminda basta largo y turbulento pa finalmente realisa cu felicidad no ta asina dificil. Y si bo scoge pa e cosnan cu tin balor real den bida, felicidad por ta tambe hopi cerca di cas of den cas mes. E buki ta jen di sabiduria di nos grandinan. Por cumpra e buki na Van Dorp y De Wit Stores
Nos tur ta busca felicidad y pa cada hende felicidad tin un otro contenido. Felicidad por ta den amor pa pareja, pero e por ta tambe amor pa profesion, pa e nietonan of pa Dios. Of felicidad por ta tambe un combinacion di diferente cos. E buki ‘Pa Semper’ ta trata e buskeda di amor den pareja. Pero e buskeda aki ta hiba e diferente figuranan den e buki na un caminda basta largo y turbulento pa finalmente realisa cu felicidad no ta asina dificil. Y si bo scoge pa e cosnan cu tin balor real den bida, felicidad por ta tambe hopi cerca di cas of den cas mes. E buki ta jen di sabiduria di nos grandinan. Diferente generacionnan ta topa otro den ‘Pa Semper’ y hunto nan ta explora e sentido di bida den cada periodo di bida. Tin hopi intriga tambe den e buki pa asina por jega na un forma of otro na e informacion cu e dos rivalnan femenina ta desea di haja. Intriga cu ta jega te hasta na un aventura entre e dos damanan.
Continue reading “‘Pa Semper’… Buki di Sherwin Jacobs ta sinja nos di e buskeda na felicidad.”
Abuso sexual ta hopi den discushon e dianan aki. Ta enfoca hopi riba castigo cu un pedofiel merece, di otro banda ta keda e punto cu ami kier enfoca cu nos comunidad merece di hopi mas informacion y educacion riba temanan di bida. Tur cos cu un comunidad ta resisti lo cambia, si comunidad duna contenido y forsa na su norma y balornan.
E miho forma pa sinja un otro ta cu amor, una bes e curason compronde, e mente ta habri…- Link of Love
Abuso sexual ta hopi den discushon e dianan aki. Ta enfoca hopi riba castigo cu un pedofiel merece, di otro banda ta keda e punto cu ami kier enfoca cu nos comunidad merece di hopi mas informacion y educacion riba temanan di bida. Tur cos cu un comunidad ta resisti lo cambia, si comunidad duna contenido y forsa na su norma y balornan. Y tambe actua segun esakinan.
Continue reading “Stop abuso sexual ta cuminsa cu educacion y informacion”
Nos naturalesa ta brinda nos hopi forsa curativo. Hopi biaha nos no ta conciente di esaki. Esaki ta e rason pa trese un workshop cu e tema ‘Wellness cu puro naturalesa’ pa abo cu kier un experencia diferente!
Y na un prijs cu tur hende por paga!
Nos naturalesa ta brinda nos hopi forsa curativo. Hopi biaha nos no ta conciente di esaki. Esaki ta e rason pa trese un workshop cu e tema ‘Wellness cu puro naturalesa’ pa abo cu kier un experencia diferente!
E workshop ta un iniciativa di Comprondiendo Bida y Camacuri Residence cu ta bay introduci tambe un programa di wellness como parti di su servicionan. A scoge pa cuminsa oktober 1, den e luna di prevencion di cancer y brinda e workshop pa un prijs special di solamente 25 florin pa nos hendenan local.
Di e forma aki kier duna e oportunidad pa tur hende sinja algo balioso pa nan bida na un prijs abou. E ta un oportunidad pa trese hende hunto na un forma ameno y cu un concepto diferente.
Den e actividad aki e participantenan por pone nan preocupacion di tur dia un banda y traha tempo pa nan mes.
Continue reading “Bo ta invita pa un workshop ‘Wellness cu Puro Naturalesa’, diasabra oktober 1”
Pornografia infantil lo stop ora anos como ser humano adulto para keto, para keto di berdad cu nos curason y pensa ‘KICO TA E DERECHO DI BIDA Y FUTURO DI UN CRIATURA?’. Derecho di mucha ta cuminsa ora ta mira di berdad kico ta na bienestar general.
Pornografia infantil lo stop ora anos como ser humano adulto para keto, para keto di berdad cu nos curason y pensa ‘Kiko ta e derecho di bida y futuro di un criatura?‘. Derecho di mucha ta cuminsa ora ta mira di berdad kico ta na bienestar general. Den caso di mucha, mas ainda, pasobra e mucha mester di e hendenan adulto pa proteg’e ora e mes no por hasi esaki pa su mes.
Continue reading “Stop pornografia infantil ta responsabilidad di cada un di nos…”
Tras di e aparencia duro di un mundo caotico, tin un universo conecta intimamente cu amor… Laga tur cos den su man. – Marianne Williamson
Rutina y reglanan husto nunca a danja niun hende. Yuda bo yiu discubri su talentonan, sinj’e norma y balornan. Bis’e cu e ta balioso den bo bida… Amor y disciplina… combina ta crea un futuro fuerte pa bo yiu… Dun’e, e merece y lo beneficia di dje!
Tras di e aparencia duro di un mundo caotico, tin un universo conecta intimamente cu amor… Laga tur cos den su man. – Marianne Williamson.
Bibando den un mundo caotico y insegur, nos ta lubida hopi biaha cu esaki ta e caso tambe pa e generacion cu ta sigi nos. Un generacion cu por ta, ta lanta di chiquito den un bida cu tiki disciplina y hopi caos. Cu tur major ta stima nan yiu ta berdad, di un of otro forma. Cu semper nan ta expresa esaki? Probablemente no semper den nan bida hopi druk y cu hopi desorden.
Ta importante pa mas tanto cu nos por bisa nos yiunan cu nos ta stima nan, cu nos ta aprecia nan, cu nan ta balioso den nos bida. Y semper corda cu structura ta hopi importante den bida di un mucha y ta jud’e pa structura su bida poco poco, maske con chiquito e ta.
Continue reading “Sinja bo yiu disciplina cu amor…”
Perfeccion ta existi? No, perfeccion ta e caminda! Ora nos acepta esaki, nos por cuminsa mira e beyesa real di bida, tambe den e imperfeccion! Marilyn Monroe, considera un beyesa eterno a bisa cu ‘Imperfeccion ta beyesa’. Berdad of no?Les’e y pens’e!
Imperfeccion ta beyesa. – Marilyn Monroe.
Bida por ta perfecto den tur su imperfeccion. E asunto ta cu hopi biaha nos mes ta pensa cu nos mester logra e situacion perfecto prome cu nos tuma accion. Realidad di bida ta mustra nos hopi biaha cu perfeccion ta e caminda. Naturalesa no ta perfecto, pero ta den e imperfeccion aki juist ta sinta su beyesa.
Marilyn Monroe, considera un beyesa eterno a bisa cu ‘Imperfeccion ta beyesa’. Pesey ta bon pa nos sinja aprecia e Imperfeccion den tur cos. Pa cuminsa cerca nos mes. E ora bo ta cuminsa mira tambe e beyesa di tur cos, e beyesa di bida. Aprecia esaki ora bo discubri’e!
Continue reading “E beyesa di imperfeccion”
Kico muchanan ta sinti falta di dje den nan educacion y bida na cas, na scol, den nan iglesia of den nan bario? Amor, disciplina, norma, balor, instruccion, etica?
Nos famia ta e cuna pa sinja etica, segun un presentador na radio…
Si, berdad, e tin rason, etica, amor, disciplina… formacion…informacion…
‘Un ser inteligente ta e principio di tur cos’ – Jean Jacques Rousseau
Mi tabata scuchando un programa riba famia y etica. Hopi interesante pa scucha cu como nacion nos tin cu tuma ensenjansanan riba etica y moral na serio. E presentador ta puntra: ‘E problemanan social y personal por tin di hasi cu ja nos no ta paga asina hopi atencion mas na balornan manera respet, integridad, responsabilidad? Kico ta bon y kico ta malo? Nos ta duna contenido na e palabranan aki ora nos ta splica nos yiunan na palabra chikito kico nan ta nifica. Tambe ta bon pa duna nan ehempel di bida diario, p.e. pa no mishi cu cosnan cu no ta di bo, maske con chiquito e por ta manera un pen di propaganda (no horta). Ta importante pa sinja nos yiunan kico ta nos bon custumbernan, p.e. cuminda hende ora bo topa nan riba caminda (bisa ‘bon dia, senjora’ of ‘meneer’).’
Continue reading “Nos famia ta e cuna pa sinja etica…”
Diasabra dia 3 di September Manchi Hennep lo ta presente na Van Dorp Book & Office Dakota pa presenta su buki nobo. ‘Ursula’ ta su di tres buki, dedica na hubentud di e islanan ABC. Pasa busca di bo y laga Manchi firm’e pa bo.
Sr. Hennep lo ta na Van Dorp Dakota cu ta apoya nos escritornan local y nos dushi Papiamento, for di 11.00 a.m – 1.00 p.m
Van Dorp ta apoya nos escritornan local y nos dushi Papiamento.
Ursula, un mucha muhe di diescinco aña, ta biba huntu cu su mayornan y a caba di gradua. Pa un temporada tur cos ta bay bon, Hitler, cu ta na poder ta esun cu ta dicidi kico tur hende mester haci. E ta pasa den cosnan malo, pero despues e ta mehora un poco. Eta siña conoce Joop, un Hulandes manda pa bin traha na Alemania y ta namora na dje. Despues di guera Joop ta bay bek su pais, pero ta priminti di bolbe p’e. Joop ta bolbe y nan ta casa pa despues bay biba na Hulanda unda Ursula ta spera di haya un bida nobo, yen di felicidad pa lubida tur loke el a pasa. Futuro lo dicidi si cos ta bay manera e ta spera.
Manchi (Herman Hennep) a nace na Aruba na 1942.
Continue reading “Sera conoci cu Manchi Hennep y su buki nobo Ursula”


text:
ORANJESTAD,Aruba
Durante di e eleccion di reina di Aruba su carnaval un señora die dad a sinti su mes malo y a sak den otro y a cay. Esnan presente a mira e situacion y a yama polis mesora y a yama ambulance mesora tambe pa presenta na e sitio ya cu e persona no tabata move. Cruz Cora a duna e prome asistencia pero e situacion di e señora no tabata mustra mucho bon. Ambulance a yega y mesora a sigui cu e reanimacion cu Rode Cruz tabata tratando cu ne , pero no a logra. A transporta e señora pa IMSAN y doktere a constata morto.


text:
Publiká riba 23 Sèptèmber 2022
Willemstad- Algun tempu pasá, Ministerio di Desaroyo Ekonómiko (MEO) a anunsiá algun kambio den e Areglo di Makutu Básiko anterior i tambe ku e vershon adaptá akí (Makutu Básiko 2022) lo mester a drenta na vigor entrante promé di sèptèmber último. Despues ku esaki a bira konosí, miembronan di e asosiashon di komèrsio por mayor (groothandel) BVCA huntu ku miembronan di Curaçao Manufacturers Association, a mustra nan desakuerdo ku e adaptashonnan dor di inisiá un kaso den korte kontra Gobièrnu. E kaso den korte ainda ta kanando su proseso i pa e motibu aki, Minister di Desaroyo Ekonómiko, sr. Ruisandro Cijntje huntu ku MEO a yega na e desishon pa wanta ku aplikashon di Makutu Básiko 2022 te na momentu ku korte tuma un desishon.
Esaki ta enserá tambe ku, por lo pronto e tim di Inspekshon Ekonómiko lo sigui hasi kontrolnan rutinario a base di e Areglo di Makutu Básiko anterior.
Konsiderando e krísis finansiero i e situashon sosial ekonómiko ku nos pueblo ta pasando aden pa motibu di faktornan manera e pandemia di COVID-19 i e guera entre Rusia i Ukraína, MEO su responsabilidat ta pa hasi loke ta na su alkanse pa mitigá e efektonan akí mas tantu posibel. Ku esaki na mente, MEO ta komprometé na sigui traha i buska formanan inovativo i kreativo pa pone nos ekonomia gruadualmente bèk riba pia.


text:
SEÑOR su fiel amor no tin fin, su bondat no ta kaba nunka. Un siman bendishona yena ku kosnan grandi for di Dios du riekesa glorioso pa bo .
Hako 2:5
Mi rumannan stimá, skucha mi! Dios a skohe hende pober riba e mundu akí pa ta riku den fe i tuma parti na e reino ku El a primintí esnan ku ta stim’É. un felis siman , Dios bendishona bo.
Salm 27:14
Konfia den SEÑOR, sea fuerte, bo kurason tuma kurashi. Sí, konfia den SEÑOR . Dios bendishona bo y atravis un felis siman .
Prover 10:27
Hende ku tin rèspèt di SEÑOR, ta biba largu, pero esnan ku no tin rèspèt di SEÑOR ta muri trempan Un siman ku karga di bendishon di Dios pa bo .
1Huan 5:21
Mi yunan, keda leu fo’i tur kos ku ke tuma e Dios akí su lugá! Dios bendishona bo y un felis siman.


text:
“Personahe ehecutivo grandi, politico, studiante y ciudadano simpel ta den nos mira. E explosion lo avisa. Nos ta leu caba, scondi, y preparando e proximo,” e teroristanan a adverti den un comunicado.
Den e escrito nan a sigura cu nan artefactonan chikito a causa un teror enorme y tabatin un repercusion mediatico grandi.
“Cu esaki sirbi di experiencia pa esunnan cu tin gana di desaster: cu poco ta haci hopi,” nan a sigura.
E agrupacion denomina eco-terorista Individualista Tendiendo a lo Salvaje (ITS), a referi na e explosion registra diabierna pasa na un parada di bus, y nan a anuncia ‘nan plannan pa futuro’.
“Nos a tuma e responsabilidad absoluto pa bandona nos regalo explosivo na un parada di Transantiago (sistema di bus) den centro di e capital,” nan a expresa.
Ademas, nan a señala cu nan menasa ta manera un bacteria cu ta opera na nivel internacional, cu complicenan na Mexico, Argentina, Brasil, Escocia, Spaña y Grecia.
Presidente di Chile, Sebastian Piñera, a condena e explosion cu a laga cinco persona herida, un di nan grave, y a anuncia un demanda contra esun cu resulta culpabel di e atentado cu a provoca desconcierto den e poblacion.
Di su parti, ministro di Interior y Siguridad, Andres Chadwick, a bisa na periodista cu ‘e tipo di accion aki ta inaceptabel’.
E ministro a anuncia cu el a acorda cu fiscal Guzman di ‘duplica e ekiponan’ di investigacion pa aclara e suceso mas pronto posibel.
Chadwick tambe a haci un yamada na trankilidad di e ciudadania, cu e eventualidad aki di menasanan nobo di otro artefacto explosivo na e capital Chileno.
El a sigura cu e cuerpo di Carabinero a desplega un vigilancia mayor na e region metropolitano di Santiago, di 7,2 miyon habitante.


text:
ORANJESTAD,Aruba
Alan Howell durante reunion publico cu a tuma lugar diahuebs pa asina trata e rapport di Contraloria General ‘Bo Aruba’, a probecha e ocasion pa haci algun pregunta na e mandatarionan presente.
El a puntra Prome Minister con leu e alocacion di fondo ta pa por logra yega na renovacion di Hulpbestuurskantoor San Nicolas. Contrario na e otro barionan, gobierno anterior no a traha ningun MFA pariba di brug, pasobra e hendenan di San Nicolas toch ta sostene e partido, aunke awo e personanan aki si ta mirando un otro imagen.
Tambe el a haci pregunta na ministernan di Infrastructura y Finansa riba con ta para den e presupuesto 2020 pa loke ta e Wegen en Infrastructuurfonds (WIF) cual a pidi pa bin cune bek den un mocion di POR y a wordo aproba tambe den Parlamento na augustus aña pasa. Den e mocion a papia di un fondo di 9 miyon y ta considera necesario pa por sigui haci un bon trabou riba nos careteranan.
Otro pregunta na Minister di Infrastructura ta riba e situacion di e bermen mirando cu e mandatario di Infrastructura anterior tabatin e prioridad hunto cu DOW pa pone esakinan na scolnan, pero lo kier waknan den e diferente bario tambe. Igualmente el a puntra riba e bidding cu mester tuma luga pa instalacion di e lusnan di caya nobo den Bernhardstraat.


text: Dialuna atardi a drenta informe di cu tin un auto na candela na e paperclip rotonde na Seroe Patrishi, mesora a dirigi tanto polis como bombero na e sitio. Na yegada di e patruya a bin compronde cu aki ta trata di un B.M.W. rhd cual lo a pega na candela, polis a percura pa guia e trafico cual ya tabata pega debi na e orario druk, mesora na yegada di bombero a inicia cu trabaonan y a paga full e candela. Cu ayudo di esnan presenta a hala e vehiculo na e centro di e rotonde kitando e for di caminda y asina trafico por a sigui.


text:
Kralendijk- Djadumingo 26 di sèptèmber Xtreme Sports Bonaire lo mira otro edishon di un Xtreme Moutainbike Race patrosiná pa Brandaris administratie kantoor ta organisá e di 11 Duo Xtreme Mountain bike race na Boneiru.
E kareda aki meskos ku 2 aña pasá lo tin dos kategoría di 55km (pro) i Xtreme di 73km ku ta duna oportunidat pa siklista di diferente nivel por partisipá. Ta spera bastante koredó pa e evento aki ku varios bishitante di otro isla i paísnan. Te na e momento aki di Korsow tin mas ku 50 siklista ku a konfirmá nan partisipashon den e kareda aki ku ta kresiendo tur aña. Otronan tambe ku a konfirmá ta di Merka, Hulanda i Aruba. Tur esaki sin inkluí nos mes siklistanan na Boneiru ku ta den full treining pa e evento aki.
E kareda lo pasa den diferente área ront di e isla usando kamindanan den mondi i ku subida i bahada den serunan, E reto aki ta prinsipalmente pa pasa luganan hopi stèil ku baiskel manera entre otro seroe largu i hopi kaminda alehá. Tambe lo tin trayektonan largu i den e solo kayente den e díanan aki lo ta un reto pa kompetí. Lo tin varios kamindanan difisil pa pasa ku ta hasi e kareda mas interesante pa e koredó.
E kareda ta konta ku koperashon di polis lokal i Krus Korá i tambe boluntarionan pa asina sigurá e protekshon di e partisipantenan den kaso di un aksidente.
Ruta
E kareda lo kuminsá djadumingu mainta 6.30 saliendo for di Eden Beach Resort direkshon aeropuerto i asina krusa su tras bai kaminda Sorobon, Jatu Baku, Washikemba i Lagun i asina pasa den diferente área den mondi ront di Boneiru manera Bolivia, Trai Montaña, Rincon i Sabadeco pa menshoná algún. E final lo ta na Eden Beach Resort.
Durante henter e ruta lo tin 5 post di awa (Heaven) i energy drink ku boluntarionan pa asistí e partisipantenan pa refreská un tiki i yuda si mester, i otro 5 post mas pa kontrolá e kareda i tambe vigilá e trafiko di òuto pa seguridat.
Kada tim ta konsistí di dos partisipante ku ta kore huntu i mester kaba ful e kareda pa por klasifiká den premio. E edat mínimo pa partisipá ta 16 aña. Tin diferente kategoría ku por partisipá aden manera Junior, Senior (edat kombiná di 100 aña entre 2), Mixed, Hòmber i Damas.
Tur finalista ta risibí un medaya di partisipashon. E ganadornan di e kategoría prinsipal lo gana premio kèsh ku ta varia entre $400 pa e tim ku gana, $200 di dos lugá y $100 pa e team ku yega na di tres lugá. Tambe tin trofeo pa e promé 3 finalista den tur kategoría.


text:
ULTIMO ORA.
BONEIRU.
Awe tardi algu prome ku 3 pm un hyundai creta blanku a kore yega hospital san francisco ku un homber den dje konosi komo carlo rasta ku herida di bala na su lomba.
Mesora outoridatnan a wordu pone na altura y nan a presenta mesora na hospital kaminda a konfiska e hyundai creta pa mas investigashon ya ku e tabata tin perforashon di bala tambe.
A start un investigashon grandi mesora y mas lat den kareda di 5pm a detene e homber di inisial J.T. den tera cora relashona ku e kaso aki.
Ainda mester investiga sigur si e sospechoso aki ta envolvi den e tiroteo di awe tardi.
Investigashon ta den full swing.
FUENTE : AIMED AYUBI.
NOTISIA KU BO POR KONFIA.


text: Diadomingo anochi a drenta informe di un accidente cu hende herida na e rotonde Sasaki, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda e dama chauffeur di e Kia Picanto V88 biniendo for di nort cu velocidad halto yegando e rotonde a reacciona laat a bay dal riba e muraya di e rotonde. Su velocidad tabata asina halto y cu e muraya su curva a pone cu despues di e impacto fuerte e auto a bay un poco mas pabao. Debi na e impacto fuerte e dama chauffeur a resulta herida. Na yegada di e ambulans nan a atende e dama y a transporte pa hospital.


text:
ORANJESTAD (AAN): Recientemente a tuma luga na Centro Deportivo Libertador Betico Croes e campeonato “Open Aruba 2022” di Aruba Karate Bond (AKB) den colaboracion cu Aruba Sport Unie (ASU).
All Stories
Alegria den Taekwondo
ORANJESTAD (AAN)- Diahuebs mainta durante un conferencia di prensa na IBISA,
Ta bay propone pa Aruba bira cede di e mundial na 2024
Nan a conkista un record di medayanan na Panama
ORANJESTAD (AAN): Den fin di siman, danki na generosidad di comunidad, Kianna Krosendijk di Impact Taekwondo a cera e placa pa hotel, cuminda y inscripcion.
ORANJESTAD (AAN-Recientemente Minister Endy Croes a ricibi bishita di Presidente di 'Aruba Bodybuilding and Powerlifting Association’ sr. Giovanni Arends y tambe sr. Ed Malone
ORANJESTAD (AAN)- Diaranzon anochi den un Centro di Bario Brazil basta yen Aruba Drag Racing Association
ORANJESTAD (AAN): Diadomingo ultimo Minister Endy Croes a ricibi nos Seleccion di Landamento Sincronisa na nan yegada na Aruba despues di nan excelente presentacion
ORANJESTAD (AAN): Den fin di siman Aruba Taekwondo Bond "ARTBO" tabata tin centrale training.


text:
ORANJESTAD-Durante tratamento di presupuesto 2023, Minister Glenbert Croes a elabora riba e pregunta haci na su persona relaciona cu e proyecto di solar park na Aruba Airport Authority (AAA). Minister Croes a splica cu en realidad di punta di bista estetico, e proyecto aki ta uno bunita, ta duna sombra etc. Pero di punto di bista economico, e no tabata e mihor opcion pa ELMAR Aruba NV ya cu tabata mas barata pa cumpra electricidad di ELMAR cu for di e parke Solar di AAA.
E mandatario a splica den tur transparencia cu na momento cu gobierno recientemente mester a ahusta e prijs, e ora apenas e solar park a bira 2 cen mas barata cu e coriente cu ELMAR ta cumpra for di WEB. Pero esaki ta un desaroyo recien paso tur e tempo prome cu a ahuste recien, ELMAR a cumpra e electricidad di e solar park na aeropuerto na un prijs halto y pa por a bende na pueblo, ELMAR mester a subisdia e prijs y absorba e perdida. Basa riba e pregunta cu si e proyecto di solar park na aeropuerto tabata fit e “business model” di ELMAR, e contesta ta no, Minister Croes a termina bisando.


text:
Dialuna 4 di juni 2018 a sigui e playoff di Aruba su Futbol Division uno. Caminda cu den Compleho Deportivo Guillermo P Trinidad a topa otro e actual lider di e playoff aki cu ta Brazil jrs contra di United cu ta na di dos lugar. Brazil jrs den dos salida cu dos victoria cu un total di 6 punto, y na e otro banda United cu ta na di dos lugar cu den dos salida cu un total di 4 punto, cu un wega gana y un wega empata, y tambe un wega pendiente cu a wordo cancela cu e propio Brazil jrs.
United den e wega aki a bin por la goma caminda nan a sali brabo pa bai cas cu e tres punto nan disponibel. United tabata mas den atake y a crea mucho mas opotunidad cu nan contricante. Na e otro banda Brazil jrs no tabata e equipo cu nos conoce manera nan a hunga nan ultimo wega. Den un contra atake di e equipo di Brazil jrs nan ta haya un penalty na di 12′ di wega ,caminda cu e capitan Owen van der Wijne #9 ta logra habri e marcador pa Brazil jrs bai ariba 1-0. United ta sigui pone preshon y tabata na di 32′ di wega caminda cu den un atake bala ta dal den man di un defensa den doelgebied caminda cu refree ta pita penalty. Michael Molinares #7 ta cobra cu exito pa empata e wega na un gol. E prome 45′ nan di wega ta finalisa den un empate na un gol.
Den e segundo tempo ambos equipo ta sigui preshona , pero no por a score. E hungador #15 di Brazil jrs ta ricibi kaarchi geel pa un hugada poco bruto. Na di 75′ di wega e hungador #12 di United ta wordo expulsa for di wega. Final di e partido United vs Brazil jrs 1-1. E tabla di posicion ta keda cu Brazil jrs ta keda na prome lugar cu 7 punto, sigui pa United cu 5 punto , na di tres lugar FC Porto cu 4 punto y sigui pa RCS cu 0 punto.
Proximo wega lo ta Diamars 5 di juni den CDGT FC Porto contra di RCS pa 8or pm.


text:
Minister Arends conhunto cu Minister Rocco Tjon y Minister Endy Croes a firma un acuerdo cu CEDE Aruba pa organisacionnan di bario por haya fondo bou capa di e proyecto “Veilige Barios.”
Minister Arends ta wak e beneficio pa adulto mayor keda activo den comunidad, pa es motibo a tuma e decision pa aporta fondo cu e meta di reenforsa organisacionnan y iniciativanan den bario.
Como Minister di Asuntonan di Adulto Mayor, Minister Arends ta enfoca riba embehecimento activo. Actividadnan den bario ta duna adulto mayor un oportunidad pa forma un sociedad inclusivo unda tur hende por participa, specialmente esnan sin sociale vangnet. Varios grupo di adulto mayor a forma un fundacion pa mantene laso comunitario pero tur actividad ta depende riba esfuerso di boluntario. E acuerdo firma cu CEDE Aruba ta percura cu e fundacionnan aki por haya sosten necesario pa e siguiente 5 a├▒a.
Minister Arends ta orguyoso di por a aporta na desaroyonan positivo pa loke ta trata formacion social y cultural di nos adulto mayor.


text:
ORANJESTAD – Cu asombro mi a nota durante e debate di Camara di Comercio cu un candidato di AVP a tuma literalmente over plannan cu mi a bin ta treciendo pa loke ta mi vision pa Aruba su enseñansa. Riba su mes mi ta sinti honra paso esey ta demostra cu e direccion y vision cu mi tin ta uno corecto y na final di dia, si mas hende sigui e pasonan aki ta Aruba ta sali gana. Awe mi kier elabora un poco mas riba ‘Educacion: Plan 2035’, enfocando riba introduccion di un banco di data y e importancia pa sector priva ta un aliado di enseñansa.
Manera ya caba mi a bisa den e ultimo relato. lastimamente nos mundo di educacion ta nabegando manera un barco sin rumbo. Esaki ta keda refleha tambe na e hecho cu studiantenan ta bay studia afo, sin sa cu locual nan ta studia pe lo tin trabou pa nan na Aruba. Den otro palabra, nos ta lagando nos studiantenan aventura cu nan estudio, cual ta resulta cu nan ta prefera di keda biba afo, unda nan tin miho chens pa trabou. Esaki ta trece cu ne un ‘desperdicio’ di celebro den nos mesun hendenan local. E problema ta obvio, no tin un structura cu ta duna un imagen real di e situacion y kico mester ta prepara pe. Con nos sa kico mester si nos no sa kico tin? Educacion ta e yabi pa progreso di nos pais pero e ta encera un ingrediente clave: informacion.
Banco di data
E creacion di un banco di data ta tuma esfuerso di dos partner clave, gobierno y sector priva. E rol di gobierno ta pa medio di su departamentonan manera entre otro di enseñansa, labor, DIMAS, economia y asuntonan social. E rol di sector priva ta indispensabel ya cu ta nan ta carga economia di Aruba y tin e informacion di kico nan tin awo y kico nan ta bay tin mester den futuro. Apart di e dos partnernan aki, e contribucion di instancianan manera KvK y CBS tambe ta di importancia.
E banco di data aki mester ta e punto central unda tur e informacionnan ta drenta, ta wordo analisa y ta keda publica di biaha riba un website di forma cu tur hende, principalmente studiantenan tin acceso na dje. Door di tin un database, bo por sa di trempan kico bo ta bay tin mester aki 10, 20, 30 y te hasta 50 aña. Bo ta duna asina aki tambe un miho oportunidad pa studiantenan regresa Aruba y aporta na nos economia.
Como ehempel, un studiante cu tin interes pa e sector tecnico por subi riba e website y wak pa medio di esaki den cua ramo tecnico exacto lo tin oportunidad of scarsedad aki algun aña. Tambe e por wak adelanta cu den cierto ramonan ya caba tin suficiente experticio y cu e ta satura pa tanto aña su dilanti. Asina aki e por pone den balans su escogencia di estudio.
Pa sector priva, esaki ta encera cu for di trempan nan lo tin un idea kico ta e expertonan cu tin y kico lo bay tin den futuro. Di e forma aki e ta baha gastonan operacional tambe paso pa trece un trahado di afo no ta nada barata.
Un banco di data lo trece sostenibilidad real pa nos mundo di educacion y sector laboral. E ta un esfuerso cu ta pone nos hendenan local central y ta garantisa progreso di nos pais. Cu e banco di data aki, parti esencial di e plan di educacion pa 2035 ta pa nos tin mas hobennan experto Arubiano na Aruba!


text:
Kon bo ta anda ku kondukto di agresividat
Kiko ta agreshon?
Alegria, ferdriet, temor of rabia ta emoshonan mas importante serka un hende. Personanan ku wanta nan rabia aden hopi of kunsumi hopi, alolargo ta bira malu of frustra. De bes en kuando bo ventila bo rabia por ta salu.
Pero e momento ku bo pasa e limitenan di un otro persona OF bo hasi danjo intenshonalmente na algu of un otro persona OF bo ke logra algu ku bo rabia of skonde algu ku bo rabia? E ora ey ta papia over di agresividat!
Agresividat ta un menasa of por hasi danjo na e persona ku e ta dirigi na dje.
Kiko bo por hasi ora ku bo ripara ku un persona ta bira(ndo) agresivo?
• Aserka e persona ku un aktitut habri: ora bo tin un persona ku ta agresivo bo dilanti, bo prome reakshon ta pa tambe ta agresivo. Siendo ta mihor pa bo keda kalmo i ku un aktitut habri na e persona. Si bo tambe reakshona agresivo, esaki ta pone ku e persona ta bai reakshona mas rabia i bira mas agresivo. Anto esaki por trese konsekuensianan negativo ku ne.
• Laga e persona ku ta agresivo expresa su mes dor di djies skuchele. Pasombra si e por deshoga su mes dor di konta su problema, e por bira mas trankil. Tin ora dor di djies bisa e persona ku bo ta mira ku e ta rabia, por judele bira mas kalmo.
• Resumi lokual e persona a bisa i hasi pregunta: bo tin ku bai kalkula ku ki tipo di agresividat bo ta deal ku ne: si e ta agresividat emoshonal bo por ofrese komprenshon. No komprenshon pa su akto di agresividat, pero komprenshon pa e situashon ku a butele rabia.
• Trata pa huntu bo bini na un solushon pa e situashon. Si bo no tin mag of ta kapabel pa hasi esaki, jama un hende ku por hasiele.
• Finalisa e situashon dor di por ehempel bisa algu amabel of ofrese e persona un kos di bebe.
Nos ta spera ku e tipsnan aki por judabo si bo jega di konfronta bo mes den un situashon kaminda ta trata di un persona ku ta aktua agresivamente!


text: Diaranzon mainta a drenta informe di cu tin un auto na candela na Sabana Liber, mesora a dirigi tanto polis como bombero na e sitio. Na yegada di e patruya a bin encontra e auto Chevrolet Trax ta saca huma for di bao di e hood y un habitante ta spuit awa riba dje cu un slang di cas mientras un otro habitante ta yuda spuit awa cu e slang y awa di e bisiña. Bomberonan mes no a yega asina e habitantenan mes a logra paga e candela. Despues di basta rato cu nan a caba di paga e candela bomberonan a yega.


text:
Lider di AVP, mr Mike Eman: Awe nos Pueblo ta sufri na man di un gobierno di persecusion Den un eloquente discurso Lider di AVP y Ex Promer Minister di Aruba, mr. Mike Eman a mira bek riba e anjanan di…
Diasabra anochi lider di partido AVP Mike Eman hunto cu candidato #2 Benny Sevinger a dirigi nan mes na un grupo grandi di ciudadano Arubiano di origen Latino. E encuentro a tuma luga na sede di Villa Floralina. Esaki ta…
Segun programa di partido AVP, partido berde ta bay yega den tres fase na un Balanced Budget. Minister di Finanza, Comunicacion, Utilidad y Energia ing. Mike de Meza: “Nos maneho financiero pa un parti importante ta basa riba nos confiansa…
Durante e grandioso Congreso AVP 2013 teni diasabra ultimo den Aruba Entertainment Center na Dakota, miles di persona a yega hunto pa tende di e plannan cu partido tin pa sigui den e rumbo di progreso y prosperidad pa un…
01- Mike Eman,02- Benny Sevinger,03- Mike de Meza,04- Otmar Oduber,05- Paul Croes, 06-Artur Dowers, 07-Mervin Ras, 08-Michelle Winklaar, 09-Juan David Yrausquin, 10-clarisca Velazquez, 11-Alex Schwengle,12-Marlon Sneek, 13-Desiree Croes, 14-Lorna Varlack, 15-Donny Rasmijn, 16- Rene Herde,17-Melvin Tromp, 18-Jeffrey Kelly, 19-Chris Dammers,…
Nos ta apenas 5 dia leu di diabierna 9 di augustus, cu lo ta un dia masha grandi pa e campaña aki. Pa 12or di merdia na Veld di Cricket nos ta bay anuncia e lista di candidatonan di AVP,…
Benny Sevinger na apertura di su sede na Rancho: “Boso ta e guia y nos ta ehecuta; esey ta e manera cu democracia ta trahando na Aruba awo” ORANJESTAD – Color berde a inunda Avenida Alo Tromp diabierna anochi na…
Na Savaneta partido AVP a inaugura un Cas di Partido den bario di Savaneta. Despues di anuncio di Sra. Wyatt-Ras na cas di su mayornan, caminda cu e la anuncia su union cu partido AVP, un masa grandi di sostenedornan…
Diabierna partido AVP a inicia su campaña 2013 oficialmente y for di promer dia caba por a nota e sosten masal di pueblo di Aruba pa e bon trabou haci durante casi 4 aña di Gabinete Mike Eman. Candidatonan riba…


text:
Pronóstiko di tempu pa Kòrsou i bisindario bálido te djadumingu mainta 06:00 o.l., 06 di desèmber 2020.
Pronóstiko
Pronóstiko di tempu pa Kòrsou i bisindario bálido te djadumingu mainta 06:00 o.l., 06 di desèmber 2020.
Kompilá: djasabra 05 di desèmber 2020, 05:00 o.l. (09:00 UTC).
Tempu: Parsialmente nublá ku algun áwaseru lokal.
Temperatura máksimo lo alkansá 31ºC i temperatura mínimo 24ºC.
Solo ta sali 06:43 i ta baha 18:10 o.l.
Bientu: For di direkshon nortost i moderá; forsa 3 te 4 (12 te 30 km/ora, 7 te 16 nudo). Den dia, de bes en kuando basta fuerte den ráfaga; forsa 5 (31 te 39 km/ora, 17 te 21 nudo).
Situashon general: Durante di próksimo 24 ora, de bes enkuando mas nubia lo move riba nos region. Algun di nubianan aki lo generá momentunan di un áwaseru lokal riba nos isla. Mas aleu e fluho di bientu por lo general moderá lo sigui mantené un kondishon di laman relativamente trankil.
Kondishon di laman: Por lo general trankil ku altura di olanan entre 0.5 i 1.5 meter (3 pa 5 pia).
Fenómeno spesial: Ningun.
Perspektiva te djaluna mainta: Parsialmente nublá, de bes en kuando hopi nublá ku algun áwaseru lokal.
Meteorólogo: Abraham.


text:
Adultonan Mayor di Souax a sera aña den un ambiente festivo na Sentro di bario Souax
Adultonan Mayor di Souax a sera aña den un ambiente festivo na Sentro di bario Souax
Ya pa 6 aña Fundashon Pro Souax ta organisá riba e promé djaweps di luna na Sentro di bario Souax un mainta di enkuentro pa adultonan mayor di Souax i bisindario. Ta trata di un aktividat di formashon, informashon i distraishon kaminda e kontenido di kada enkuentro ta un sorpresa pa e partisipantenan. Resientemente tabatin e último enkuentro pa aña 2019. Na e okashon aki direktiva di Fundashon Pro Souax a sorprendé e grupo di 60+ di Souax ku un tremendo selebrashon di fin di aña. Durante e programa presidente di Fundashon Pro Souax, sr. Juny Sluis a para ketu na e trabounan di Fundashon Pro Souax i tambe plannan pa futuro. Tambe tabatin presentashon di Maranatha Choir di Eddy Mar ku huntu ku miembronan di e kor, sra. Roseline Lourens i sra. Sonia Zimmerman a trese un variashon di piesanan konosí ku a hinka un i tur den e ambiente di fin di aña. Na yanüari próksimo e grupo di adultonan mayor di Souax i bisindario lo ta huntu atrobe pa nan siguiente enkuentro
Riba e fotonan un bista di e ambiente durante e selebrashon di fin di aña ku adultonan mayor di Souax na Sentro di bario Souax


text:
WILLEMSTAD – 27 di sèptèmber 2019 – Riba Dia Mundial di Turismo, 27 di sèptèmber 2019, Ofisina di Turismo di Kòrsou (CTB) den estrecho koperashon ku Ministerio di Desaroyo Ekonómiko (MEO), Curaçao Hospitality & Tourism Association (CHATA) i United Nations Development Programme (UNDP) a tene un Diálogo Demokrátiko dirigí riba Turismo. Meta di e Diálogo Demokrátiko tabata pa risibí idea ku lo por keda usá na momentu di formulashon di e Plan Stratégiko pa Desaroyo di Destinashon Turístiko dirigí riba Kòrsou (Destination Development Plan). Durante di e apertura a hiba palabra Minister di Desaroyo Ekonómiko, sra. Giselle Mc William i CEO di CTB sr. Paul Pennicook.
Despues di e apertura ofisial, a sigui primeramente un presentashon kaminda tur presente por a haña un bista general di e industria di turismo. Un total di 70 persona a partisipá na e diálogo. Ta trata aki di personanan for di sektor públiko i privá, organisashonnan no-gubernamental (NGO) i komunidat. E diálogo a tuma lugá den grupo ku asistensia di e fasilitadonan di UNDP. E gruponan a haña 3 diferente pregunta pa dialogá riba dje. For di e diálogo den grupo, a sali puntonan di prioridat ku a keda skohe di forma demokrátiko pa tur presente.
Durante pousa e partisipantenan por a partisipá na diferente workshop dirigí riba ‘experiential tourism’ presentá pa empresarionan lokal. Na final e prioridatnan ku a keda presentá tabata generalmente enfoká riba formanan di transporte alternativo pa di e manera ei brinda oportunidat na nos bishitantenan pa eksplorá nos isla. Tambe e partisipantenan a sugerí pa eksplorá e posibilidat pa ofresé más eventonan kultural den sentro di siudat.
Minister Giselle Mc William i sr. Paul Pennicook a ekspresá nan satisfakshon pa e manera kon e diálogo a kana i a gradisí tur ku di un manera demokrátiko a sa di trese nan sugerensianan i rekomendashonnan dilanti.


text:
Un CV Interaktivo Inspira Pa Super Mario, Djis Check E
E meneer Robby Leonardi a traha un cv hopi interesante. No ta un cv riba papel manera nos tur a kustuma kune. E manera ku e cv a wordu traha lo pone val op siguramente. Robby Leonardi ta un designer i komo un designer, ela opta pa algu uniko. E tin un website komo cv, kual riba su mes no ta un idea masha wauw. Na Korsou segun mi ta mira, lo bo wordu pidi pa manda bo cv riba papel tog (korigi mi si mi ta robes).
E meneer su cv a wordu inspira pa Super Mario. Yes, inspira pa Super Mario. Es desir, no ta tur ora un cv mester ta strak , pretu ku blanku riba papel.
Huzando bo scroll of bo pijlnan ariba of abou, lo bo por navega Leonardi su cv. Den Esaki, meskos ku den Super Mario bo por kana, bula i landa. I tambe e cv tin diferente level ku bo por pasa den dje.
Leonardi tin un manera interesanta di ilustra su skills.
Komo un designer esaki tabata un bon manera pa Leonardi a showcase su skills. Mi no ta bisa ku awor Tur hende tin ku lanta buska un cv interaktivo pa traha awor. Paso simplemente, no ta nos tur ta ekipa pa traha algu asinaki.
Enbes di esei, lo bo por opta pa traha un cv website manera algun tin komo kustumber. Esaki tambe por ta algu simpel ku un display di bo eksperensia, estudio i informashon personal.
Pero ku esaki ta aseptabel ta depende di e area den kual bo ta trahando of buskando trabou den dje. Un opshon mas interesante ta pa bo pone bo cv den nos database i laga esaki wordu deskubri dor di dunadonan di trabou ku tin akseso nan nos database.
Kiko boso mes ta haña di e cv interaktivo di Robby Leonardi?


text:
Directie Natuur en Milieu (DNM) ta para keto un rato na e uzo di nos recursonan natural den temporada di campamento”, asina director di DNM, Sr. Gisbert Boekhoudt a anuncia durante e rueda di prensa diaranson mainta, 27 di maart 2019, relaciona cu e maneho nobo pa otorgamento di permiso di campamento.
Tin hopi hende, tanto local como turista, cu ta haci uzo di nos beachnan y varios area na costa rond di nos isla pa campa, of djis pasa dia, durante temporada di Semana Santa. Ta keda na cada un di nos pa haci esaki na un manera responsabel door di cumpli cu e leynan vigente y e condicionan mara na e permiso di campamento. Nos beachnan y areanan na costa tin hopi flora y fauna presente cu mester keda na e mesun estado cu a bin haya nan.
Tin diferente leynan mara na e permiso di campamento. DNM su enfoque ta riba e Ordenansa pa Proteccion di Naturalesa Nacional y Decreto Nacional Flora y Fauna Autoctono (Natuurbeschermingsverordening y Landsbesluit inheemse flora en fauna) cu ta e ley di proteccion di diferente bestia y mata local.
DNM ta recorda un y tur cu e especienan aki ta protegi pa ley. Ta permiti disfruta di nan, wak nan so y no purba di gara nan y tampoco saca nan di nan habitat. Entre nan tin e strea di lama y turtuga. Hopi biaha hendenan ta saca e strea di lama fo’i awa causando cu e bestia ta haya stress innecesario y por muri gestik, door di falta di oxigeno. E turtuganan cu ta bini cerca di areanan di landa of cu ta subi tera pa pone webo tambe ta bira victima di hendenan cu no ta consciente di nan actonan. Ta haci un yamada riba un y tur pa No saca nan di lama si no ta trata cu e bestia ta sufriendo door cu e ta pega den un taray, reda, plastic of otro obheto den awa. No siya nan y mucho menos haci nan daño of mata nan. Parhanan di lama cu ta bula den e areanan aki tambe ta protegi pa ley, manera e Rogans.
Pa locual ta trata e matanan den cercania di lama, nos ta suplica pa laga nan den e estado cu a haya nan. Nan tambe ta protegi pa ley. No kap, corta tampoco destrui e matanan. Por ehempel nos matanan di mangel ta hopi importante pa nos costanan. Matanan ta duna sombra y un aire fresco pues mester respeta nos naturalesa pa e sigui brinda nos su beneficionan.
DNM tambe ta forma parti di e departamentonan cu a uni pa duna un contribucion na otorgamento di permiso pa campamento cu tin condicionnan mara n’e pa proteccion di nos medio ambiente. No solamente den temporada di Semana Santa, pero henter aña mester respeta nos naturalesa y medio ambiente p’asina nos mantene su condicion pa por disfruta di dje hopi aña mas.
Den e proximo edicion nos lo enfoca ariba e aspecto di ley di prohibicion di uzo di plastic di un solo uzo y cremanan antisolar cu ta contene oxybenzone.
Foto cortesia di Yahaira Jansen-Geerman


text:
Messi ta bolbe hunga pa Argentina.
Lionel Messi a anunsiá ku e lo bolbe hunga pa Argentina. Esaki despues ku na yüni e la deklará ku e lo retirá for di ekipo nashonal Argentino. Messi a deklará ku e tabata desapuntá despues di a pèrdè pa pinalti den e final di Kopa Amerika kontra Chile. "Hopi kos a pasa den mi kabes riba dia di e final. M’a pensa seriamente pa retirá, pero mi stima mi pais demasiado", Messi a bisa den un deklarashon. "Mi ta mira ku futbòl argentino tin hopi problema i mi no ke krea un mas. Mi no ke kousa daño, alkontrario semper mi a purba yuda te kaminda mi por". E ekipo di Argentina a anunsia ku Messi lo ta parti di nan onsena na sèptèmber awor durante e weganan kontra Venezuela pa kualifikashon pa Mundial 2018.


text:
Kontakto
Outoridat di Aviashon Sivil di Kòrsou
Curaçao Civil Aviation Authority (CCAA)
Curaçaose Burgerluchtvaart Autoriteit
+5999 839 3319
Kaya Afido z/n, Seru di Mahuma
civilair@gobiernu.cw
www.ccaa.cw
Outoridat di Aviashon Sivil di Kòrsou
E tarea di Outoridat di Aviashon Sivil Kòrsou (CCAA) komo un parti di Ministerio di Tráfiko, Transporte I Planifikashon Urbano ta pa promové un sektor di aviashon ku ta seif i konfiabel.
CCAA ta supervisá e sektor aviashon na Kòrsou i aeroliñanan stranhero ku ta bishita Kòrsou. E Organisashon di Aviashon Sivil Internashonal (ICAO) ta determiná un standard di seguridat global i CCAA ta realisá nan trabou segun e standard aki.
Kòrsou ta dependiente pa gran parti di konekshon di den laira i pa e motibu aki e konektividat ta hopi importante. Seguridat di aviashon ta un di prioridat pa Ministerio di Tráfiko, Transporte i Planifikashon Urbano, pero konfiansa i aksesibilidat di e konekshon den laira tambe ta di gran interes pa prosperidat i desaroyo di e pais.
E kresementu den futuro di aviashon ta pone un preshon haltu riba esun ku ta kontrolá e sektor i pa e motibu aki CCAA ta invertí den personal i rekursonan. Solamente ku un sistema internashonal di vigilansia, ku ta kumpli ku e ‘international standards sector’ aviashon di Kòrsou por desaroyá ma mihó i asina Kòrsou lo keda un isla kaminda turista ta gusta bishita i e invershonnan lo oumentá.
Den próksimo añanan, CCAA lo sigui desaroyá i bira un organisashon ku ta riba nivel internashonal. E koperashon den Reino ta nifiká ku e interkambio mutuo di konosementu i eksperensia por keda garantisá un forma duradero.
Tareanan
- Sertifiká i registrá individuonan i kompanianan di aviashon di Kòrsou i nan avionnan
- Supervisá tur aktividat di aviashon, tantu tékniko komo operashonal;
- Mantené leinan, reglanan i akuerdonan internashonal pa garantisá kalidat i seguridat di aviashon sivil;
- Emití lisensia na pilotonan;
- Konsehá Minister i Tim di Maneho riba tur asuntu di aviashon;
- Sostené e Departamentu di Maneho riba nivel tékniko pa loke ta:
- Desaroyo di maneho di aviashon stratégiko nashonal;
- Desaroyo di leinan, reglanan i instrumentonan di aplikashon;
- Tradusí e maneho di Reino Hulandes i akuerdonan internashonal den maneho nashonal táktiko i operashon.
- Supervisá Dutch Caribbean Air Navigation Service Provider, Aeropuerto Internashonal Hato i kompanianan lokal di aviashon.


text:
E presidente di Colombia, Ivan Duque a dicidi di retira e proyecto di reforma tributaria. E mandatario a bisa cu e reforma no ta un capricho, sino un necesidad. Duque a pidi e congreso pa tramiti di un manera urgente un proyect nobo cu lo inclui recomendacion di diverso sector politico y social.
“Mi a duna instruccion cla na e ekipo di ministerio di hacienda pa den e tramite legislativo construi un text nobo pa e congreso tuma e conseso y lo por permiti na propuesta valioso cu a presenta na partido, organisacion di sociedad civil y cu a presenta na sector privado.”
E propuesta inicial di reforma tributaria cu a genera protesta na varios punto di e pais, lo pretende incrementa e impuesto na e balor agrega (IVA) di varios producto y servicio.
Tambe lo cuminsa cobra den producto cu tabata extento. Lo yama e proyecto di ‘ley solidaridad sostenibel’ lo busca un incremento di recaudacion cu cambio na impuesto di e rent.
Protesta a cuminsa dianan atras, a laga decenas di polis y manifestante herida y un persona cu a fayece. Segun e gobierno, e reforma ta necesario pa lucha contra pobresa, e desigualdad y reactiva economia di e pais. Pa busca efecto economico y socual deriva pa covid-19.


text:
Un 34 persona a muri y centenares a resulta herida despues di un temblor di magnitud 6.2 lo azota e isla di Sulawesi na Indonesia, asina e informa e agencia di mitigacion di disaster na e pais.
E epicenter di e temblor a informa cu e sucedido a pasa 1:28am ora di Yakarta, el a pasa 6 km nort di e ciudad di Majene, cu un profundidad di 10km segun agencia de meteorologico, climatologico y geofisico na Indonesia.
Na Majene, 8 persona a fayece, 637 a resulta herida y 15.000 residente mester a sali di nan cas. Na otro area, Mamuju, a raporta 26 morto adicional. Miles di residente a huy for di nan cas pa busca siguridad.
Otro edificionan a sufri daño grandi, incluyendo oficina di militar di Majene y na hospital priva Mitra Manakara, otro edificionan gubernamental tambe a keda afecta na Mamuju.
Segun informe, ainda tin hopi persona a keda trapa abou di edificio cu a cay, grupo di local di buskeda y rescate ta na trabou. Tambe tin falta di comunicacion entre e gruponan di rescate pa motibo cu no tin ‘rednan di telefon a keda afecta pa e temblor’.
Muchas personas todavía están atrapadas debajo de edificios derrumbados, según los equipos locales de búsqueda y rescate. Nan ta trahando pa por logra rescata hende cu den oranan di madruga a keda afecta pa e temblor.
Ainda tin miles di persona cu a opta pa huy pa asina keda leu di nan cas pa miedo di otro temblor of un tsunami, asina e informa e gran comisionado di polis di West Sulawesi, Syamsu Ridwan.


text:
Referiendo na e informacion cu oficialmente tin 2 caso di Coronavirus confirma na Aruba y tumando en cuenta cu e desicionnan cu a keda tuma pa Gobierno pa actividadnan publico, Arubaanse Voetbal Bond ta tuma decision cu:
Tur wega y actividad di futbol bao auspicio di AVB ta cancela cu efecto inmediato, entrante awe diabierna 13 Maart 2020 te cu diamars 17 Maart 2020. Esaki ta valido pa tur categoria y pa tur division.
Arubaanse Voetbal Bond lo ta en contacto estrecho cu autoridadnan concerni y lo sigui e desaroyonan den e oranan nos dilanti pa e asina por tuma decisionnan debido.
Entrante dialuna 16 Maart 2020, Arubaanse Voetbal Bond lo informa tur clubnan miembro di e siguiente pasonan cu lo wordo tuma.
Sperando di a informa boso debidamente, nos ta termina cu un cordial saludo.


text:
Recientemente Baby Beach Resorts a duna un conferencia di prensa pa duna e detaye di e construccion di hotel na San Nicolas. Director di Baby Beach Resorts, sr. Alejandro Murcia ta duna mas detaye riba esaki.
Sr. Murcia ta bisa cu e hotel a keda cla cu diseño, cu e ta un grupo cu ta bin di nan hotel di Isla Canaria, na Spaña. Nan a purba di pone e mesun diseño, mirando cu Isla Canaria tin e tempo similar cu di Aruba ‘un clima seco’/
Nan ta sigur cu un hotel di nan operacion lo tin exito pa San Nicolas, caminda nan lo atrae turista pa yega asina leu. E ta bisa cu nan resorts pa turismo ta e style di ta inclui tur cos, esey ta otro cu nan tin den Caribe tambe.
E hotel a cuminsa cu ‘ground breaking’ na 2019, pero a stop cu trabou pa motibo di pandemia. Pa mei lo cuminsa cu structura pa asina por caba cu e projecto na 2023. E prome diseño cu nan a mustra a keda cambia pa motibo di recomendacion di departamento.
Nan a pone e diseño actual mas integra cu e area, San Nicolas, color di desierto y mas horizontal. Tambe haci adaptacion pa sistema cu tin na San Nicolas. Nan ta den contacto cu DOW pa asina cualkier detaye cu tin ‘nos lo aporta na comunidad’.
Sr. Murcia ta bisa cu nan sa tur challenge cu lo bin. “E pandemia tabata e prome reto cu a afecta nos construcion, pero nos ta positivo, nos lo sigui traha duro pa finalisa, y den e tempo cu a stop nos a sigui traha pa sigui mehora e plan.”
Cu esaki tambe sr. Murcia a bisa cu pa momento nan lo mester persona cu sa di construccion y ora cu ta asina leu, lo cuminsa pidi pa hende cuminsa aplica pa trabou. E ta bisa cu nan lo duna oferta pa hende presenta cu nan CV. pa nan tuma trahadonan local cu mester trabou.


text:
PPa un matrimonio no tin mala suerte e hòmber tin ku sera su kurpa den kas e promé dianan di kasamentu. E no tin mag di tin kontakto ku niun hende. Pa e matrimonio bai bon e brùit tin ku kasa den karson djabou usá, un set di prenda fia i un par di liga blou pa tene su meanan.
“saka breit” kustumber tabata ku ora e breit tabata kompletamente bisti, sea na kas di su mayornan òf na kas di e kosedó di su shimis, e tabata keda warda den kamber te ora e padrinu di kasamentu bin busk’e. Hinter un fila di outo tabata yega pa bin buska e brùit pa bai misa. Outo nan tabata ku yaya i stroistunan, bruidsjongen ku bruidsmeisjes. Asina e padrinu a baha for di outo i drenta kas e tata di brùit tabata drenta den kamber i guia e brùit hib’e den sala pa entreg’é na e padrino di kasamentu. Despues e padrino ta guia e brùit, hib’e na outo pa kore rumbo di misa.
Kita laken, mainta trempan e mama di e brùidehòm tabata bai bishitá e pareha pa informá kon nechi tur kos a bai. Pero e motibu prinsipal di e bishita tabata pa kita laken di e kama ku e pareha a drumi nan promé anochi i ku supuestamente mester a manchá ku lágrima birginal. E mancha tabata prueba pa mama di e hòmber ku yu hòmber a kasa ku un muhé vírgen. Mes mainta e mama di e brùit ta kologá e laker na waya den kura di su kas pa tur bisiña i tur hende ku pasa por wak.


text:
Gabinete Schotte nunka a fia sen serka Hulanda.
Pero PAR sí a bende nos outonomia pa un saku di plaka.
BREAKING NEWS
Gabinete Schotte nunka a fia sen serka Hulanda.
Pero PAR sí a bende nos outonomia pa un saku di plaka.
WILLEMSTAD – Promé ku 10 di oktober 2010 gobièrnu sentral di Pais Antianan Hulandes i gobièrnu di Teritorio Insular di Kòrsou tabatin un debe na balor di NAf 5.3 miar. Na aña 2010, na momento ku Gabinete Schotte (MFK, PS, MAN) a hasi su entrada, 70% (NAf 3.7 miar) di e debenan akí a keda saniá i a refinansiá e 30% restante den forma di 5 bono ku a suma un montante di NAf 1.6 miar.
Esakinan na un interes supstansialmente mas abou ku e debe anterior. Esaki ta nifiká ku riba 15 di oktober 2010, Pais Kòrsou a inisiá ku un debe na balor di NAf 1.6 miar enbes di NAf 5.3 miar. Den e 23 lunanan ku Gabinete Schotte a sinta, di oktober 2010 te ku sèptèmber 2012, nan NO a fia sen serka Hulanda.
Kontrario na lokual parlamentario i lider polítiko di partido PAR a anunsiá públikamente, Gabinete Schotte nò a hinka Kòrsou den (èkstra) debenan kuantioso ni a kibra rèkor den fia sen. Gabinete Schotte nunka a fia sen serka Hulanda. E gabinetenan ku a sigui, sí a fia i pone ku aktualmente Pais Kòrsou tin un debe di NAf 3.4 miar. E rèkor di mas grandi ta e fiansa di NAf 1 miar ku
Gabinete Rhuggenaath a hasi serka Hulanda den kuadro di e pandemia di COVID-19. PAR a bai di akuerdo ku e Landspakket i di e forma akí a bende nos outonomia pa un saku di plaka.
Na momento ku hasi fiansa serka Hulanda, nan ta mara esaki na kondishon i Gobièrnu di Kòrsou mester hasi sierto reformanan. Hulanda ta vigilá esaki severamente i kada kuartal ta duna nos mandatarionan un sifra di rapòrt. Gobièrnu awor mester konsultá ku Hulanda riba temanan ku segun nos Statüt normalmente nos mandatarionan mes por a disidí riba dje.
Na momento ku un minister ke traha un plan van aanpak òf un proposishon di lei, via Nationale Hervormingscommissie e dossierhouder (esun ku ta atendé e fail) ta konsultá ku e ámtenar di ministerio di Binnenlandse Zaken en Koninkrijksrelaties (BZK). Te ora BZK duna lus bèrdè, e minister por bai Konseho di Minister pa aprobashon. Despues e ta kana su kaminda bai SER, RVA i despues numa e proposishon di lei ta yega Parlamento. Partido PAR a mina nos outonomia komo Pais dor di firma e Onderlinge Regeling Landspakket.
Na momento ku Gabinete Pisas II a sinta na aña 2021, a risibí ayudo di likides di Hulanda na balor di NAf 244 mion, pa motibu ku Gabinete Rhuggenaath a laga nos kaha Nashonal práktikamente bashí. Servisio di impuesto pa años nò tabata pone aanslag i Ontvanger nò tabata hasi kobransa manera debe ser. Manera ta konosí, pa e ultimo kuartal di aña 2021 i aña 2022 kompletu nò tabata nesesario pa sigui hasi fiansa pa Pais Kòrsou. Kada kuarta Hulanda ta puntra Gabinete Pisas II si nan ke sosten di likides (liquiditeitssteun) i minister Silvania ta ninga rotundamente.
Aktualmente minister Silvania, huntu ku su ministerio i demas kolaboradó, ta hasiendo su máksimo esfuerso pa por refinansiá e debenan ku e gabinetenan anterior inkluso partido PAR a hinka Pais Kòrsou aden. Ku esaki nos por bisa ku MFK sí a kibra rekòr den stòp di fia sen serka Hulanda i den esfuersonan pa refinansiá e debenan ku e gabinetenan anterior a krea pa Pais Kòrsou.


text:
Tuma nota di e diferente formanan pa regista
Desde 1 di februari comunidad por a cuminsa registra pa e vacuna di COVID-19. E prome forma di registracion cu a wordo informa na comunidad ta via Aruba Health App. Pa registra via Aruba Health App mester download esaki den Play of Apple store y sigui e instruccion pa crea un usuario.
Es cu tin e App caba mester “update”esaki. Unabes cu a “update” of a traha un usuario lo mira un ‘icon’ di vacuna. Primi esaki y lo bo keda registra pa bo vacuna.
Den un App por traha mas cu un usuario, dus un famia completo por wordo incorporpora den un solo App. Simplemente primi riba “Add user” y lo por incorpora mama, papa y welo cu porta no tin smartphone y por registra pa nan. Es cu tin un smartphone y AZV pero mester ayudo pa registra, por yega MFA pa asistencia. E servicio na MFA lo ta di dialuna pa diabierna for di 7:30 di mainta pa 4:30 di atardi “non stop” cuminsando dialuna dia 8 di februari pa 12:00 di merdia.
Un otro forma cu tambe por registra ta via aruba.dvgapp.org y mescos cu e App sigui e instruccionan pa por traha un usuario y registra.
Es cu no tin AZV lo no por aplica pa e vacuna via Aruba Health App, tampoco via aruba.dvgapp.org .Pa es cu no tin AZV lo tin un otro proseso. Siguientemente lo describi e diferente otro senarionan y prosesonan pa por registra pa e vacuna.
Senario 1. Es cu NO tin un AZV pero ta inscribi na Censo pasobra ta trahando na Aruba pa tempo largo of tempo indefini por ehempel esnan trahando pa estado Hulandes den ‘krijgsmacht’ y nan pareha.
E personanan aki por presenta na un di e edificionan di MFA pa por wordo regista. Loke e persona aki mester trece ta un forma di identificacion legal (ID) y prueba di residencia na Aruba. E servicio na MFA lo ta di dialuna pa diabierna for di 7:30 di mainta pa 4:30 di atardi “non stop” cuminsando dialuna dia 8 di februari pa 12:00 di merdia.
Senario 2. Es cu tin paspoort Hulandes y NO ta un turista, pero ta residenciando serca famia pa tempo largo of tempo indefini, cu no ta inscribi na Censo, pa cual motibo NO tin AZV. Mester presenta na un di e edificionan di MFA pa registra.
E persona mester trece un forma di identificacion legal. E servicio na MFA lo ta di dialuna pa diabierna for di 7:30 di mainta pa 4:30 di atardi “non stop” cuminsando dialuna dia 8 di februari pa 12:00 di merdia.
Senario 3. Es cu ta bibando na Aruba pero no tin un estado legal. E personanan aki ta wordo pidi pa registra via HIAS Aruba situa na Arendstraat #116 Oranjestad pa mas informacion por yama 7307770 of Rode Kruis situa na Pedro Gallegostraat #14 Dakota telefoon 5822219.
Ta importante pa comunidad ta na altura cu e campaña di vacunacion ta pa comunidad di Aruba, tur es bibando na Aruba pa tempo largo of tempo indefini. E campaña ta exclui turista cu vacantie na Aruba.
Pa bo ta semper bon informa ‘like’ nos page riba facebook “Directie Volksgezondheid DVG Aruba”


text:
Banda di elogio, ta sugeri mas medida
Aruba a caba di haya e rapport di Fondo Monetario Internacional (IMF), despues di nan bishita tradicional cada dos aña algun tempo pasa. Loke ta e conclusionnan, realmente no tabatin tanto novedad pa esunnan cu ta sigui e desaroyonan aki mas di cerca. Pa e publico en general sin embargo, tambe tabatin algun noticia pa tuma na cuenta. Pa loke ta e proceso economico desde ultimo bishita di IMF, nan ta constata cu nos tabatin dos aña sigui di ‘recesion’. Nos ta corda e debate fuerte den cual Banco Central tambe tabata di opinion cu den termino tecnico nos tabatin esaki. Kico a causa esey?
E problema cronico cu nos tin cu nos ta depende asina hopi riba turismo, cu si algo mester pasa, manera e caida den turismo Venezolano, di biaha nos ta ripara esey, pasobra no tin otro pilar economico. Pero tin e otro aspecto local cu ta e reduccion den e demanda local, cu ta producto di e reduccion di poder di compra local. Kico ta causante di esey? Practicamente, poco espacio pa aumento di salario, si no tin miho productividad, y e ausencia di inflacion pa un gran parti, cu ta haci un aumento di salario minimo indeseabel. Ta ora economia ta crece, anto tin algo pa reparti. Debe publico naturalmente tambe ta un tema di interes trata den e rapport. Interesante ta cu IMF ta indica cu e debe publico a crece asina fuerte pa motibo di e recesion causa pa un ‘double dip’, pero tambe pa e reaccion di gobierno riba esaki. “Debe publico ta keda halto. Deficitnan eleva di gobierno di 2010- 2014 causa principalmente pa un ‘double-dip recession’ y contesta di politica di gobierno riba esaki a resulta den un debe publico yegando na alrededor di 85 porciento di GDP na 2016, mas o menos igualmente reparti entre debe den exterior y local.”
Consecuencia di e debe grandi aki tambe ta ser menciona: “Obligacionnan grandi di pago di interes riba debe alrededor di 4½ porciento di GDP na 2016 ta ‘crowd out’ gasto publico esencial, y e nivel halto di debe ta limita e espacio fiscal pa politica contra ciclico.” IMF no ta faya di menciona e problema cronico di e payroll grandi di gobierno, cu hunto cu e pagonan di interes no ta laga espacio pa haci otro cos den gobernacion cu na un dado momento tambe ta urgente. Si e gastonan di interes ta na 4,5% di GDP, e gastonan di personal ta na 15%! Hunto casi 20% di loke nos ta gana conhuntamente, nos Producto Interno, ta bay na paga e dos cosnan aki so. Tambe IMF ta yega na conclusion cu, mirando loke gobierno kier haci, medidanan adicional lo mester keda implementa: “Sin embargo, metanan fiscal di autoridadnan lo rekeri probablemente medida fiscal adicional. E tamaño di e medida fiscal lo depende di e forsa di e crecemento di GDP, loke ta keda insigur. Directiva ta recomenda medida fiscal adicional pa yuda logra e metanan di autoridadnan. Conseho di den pasado di IMF a identifica algun medida asina.
Esakinan ta inclui esfuerso pa entrada adicional den forma di cobransa mas grandi di impuesto indirecto. Encuanto gasto, un prioridad ta pa reduci gastonan relaciona cu salario mirando e tamaño grandi di e gasto total di salario. Medida adicional pa sigura cu e sistema di cuido di salud ta bira auto financia tabata mester considera.” Por constata aki cu IMF ta mira necesario pa bin cu medida extra, en bista di loke gobierno su meta ta… Anto mirando e rumbo insigur di economia, lo mester bay busca e placa cerca esun cu tin, y esey ta e ciudadano y e ciudadano empresario. Ta boga atrobe pa aumenta impuesto indirecto, y esey den nos caso ta aumenta BBO o BAZV. Y si ademas IMF ta conseha pa independisa AZV di gobierno, es decir percura pa placa pa AZV no ta bin di gobierno mas, anto e mester bin for di e mesun ciudadanonan menciona caba. IMF ta referi tambe na e medidanan cu mester tuma pa mehora condicionnan pa haci negoshi.
For di nan palabranan diplomatico nos por destila cu nan kier mira un maneho di entrada di trahado stranhero basa riba loke nan cualificacion: “Un reforma di mercado laboral integral y desaroyo di politica di inmigracion basa riba capacidadnan duradero ta necesario pa hisa participacion y productividad di forsa laboral. Cu esaki nan ta mustra riba un kiebra cu e custumber di no selecta trahado prome cu nan yega, pero ta habri porta hancho anto ta purba traha cu esunnan cu ‘cana kibra’, cu probablemente a keda atras como turista.
Aki IMF ta duna un critica bon mereci di e actual politica di atende esun cu yega aki y di mes ta ilegal, loke ta contribui na crea un situacion den cual corupcion ta florece miho. Pa loke ta futuro cercano,ta constata cu ta keda un riesgo pa crecemento: e retraso den inicio di e trabaonan na e refineria.
Y pa termina den un tono positivo: gobierno ta haya elogio pa logra baha e deficit fiscal… Pero esey naturalmente no tin nada di haci cu Hulanda…


text:
Jesse van Ruller ta un guitarista di jazz hulandes, compositor y profesor na e Conservatorio di Amsterdam. E ta conoci pa su sonido unico, tecnica virtuoso y bunita composicionnan. Naci y cria na Amsterdam, Jesse a cuminsa toca guitara clasico na e edad di 7 aña. Y tawata scucha Jimi Hendrix y Santana, el a gara e tecnica di “fingerpicking” cu no tawata e regla clasico.
El a sigui desaroya su habilidadnan den e genero di jazz, cu a resulta den alcansa su Summa Cum Laude na e Conservatorio di Hilversum na Aña 1995. Den e mesun aña el a gana e prestigioso “Thelonious Monk Award”, siendo e prome europeo pa gara e premio mericano aki.
E premio a habri hopi porta pa Jesse tanto pa grabamento di album den studio y bira parti di e “European Quintent “. Na comienso di aña 2000 el a lansa su prome album “Here and There”.
Ademas di ta lidera su propio grupo “Jesse van Ruller -Trio” y comparti e liderazgo den varios otro proyectonan, incluyendo el proyecto “Muzyka” cu vocalista Francine Gardens, e ta conoci como un “sideman” profesional.
Ora bo ta un guitarrista di jazz manera Jesse van Ruller, ta tuma talento serio pa bira mes admira y famoso manera e ta den e arena aki .
Jesse a graba dos album bao di su nomber y ta toca cu su propio trio y cuarteto (cu Karel Boehlee, Frans van Geest y Martijn Vink).
E por ser scucha tambe den un monton di otro gruponan manera : The Jazz Orchestra di e Concertgebouw, Michiel Borstlap Group, The Piet Noordijk Quintet y en duo cu e guitarista Maarten van der Grinten.
Jesse tambe a comparti scenario y tambe den studio cu musiconan manera Tom Harrell, George Duke, Christian McBride, Mike Stern, Kenny Washington, SfeQ, Benjamin Herman, Larry Goldings y Idris Muhammed.
E albumnan graba pa Jesse como un lider ta ser lansa pa Universal na Japon y nan ta hopi exitoso ayabanda . Su di tres CD “Catch” riba cual Roy Hargrove ta debuta cu tres piesa. E album a ser nomina pa e Edison Award den e cateria di Jazz.
“Jim Hall a bisa Esaki di Jesse: “ Un tocado bastante expresivo, realmente el a impacta mi riba un nivel personal”
E aña aki Caribbean Sea Jazz Festival tin e privilegio di introduci Jesse Van Ruller Trio na e Festival Plaza di Renaissance riba diasabra, 16 di september di 2017. No perda e festival mas vibrante di nos isla, cumpra bo ticket awe mes na Superfood y Casibari Café of online na: www.caribbeanseajazz.com. Pa solamente $ 65,-.


text:
Atrako den Plantageweg.
Djarason 8 di aprel 2015, alrededor di 16.00’or Sentral di Polis a dirigí un patruya na un kas na Plantageweg den Julianadorp pa un kaso di atrako ku a kaba di tuma lugá. For di un investigashon ku polis a realisá na e sitio a resultá ku e víktima, un hòmber komersiante di 80 aña di edat, a yega su kas den su outo i na momentu ku el a bai habri su porta di kurá el a keda sorprendé pa un hòmber ku a dal e vários bes den su kara i kita un suma di plaka konsiderabel for di dje. Despues di su akto e sospechoso a drenta un outo ku tabata pará ta ward’é i nan a bandoná e sitio. E víktima tabatin algun leshon i a keda di bai su dòkter di kas. E investigashon ta kontinuá.
####
Programa di prevenshon pa hobennan.
Djawebs 9 di aprel 2015, Alto-Inspektor di polis sr. Albert Schoop lo bai duna entrenamentu na 80 hóben di entre 4 pa 14 aña di edat. Ta trata aki di hóbennan ku a keda selektá for di un grupo di hóben ku problemanan di komportashon, difikultat den edukashon i desaroyo soshalemoshonal. Meta di e entrenamentu aki ta pa inspirá e hóbennan aki ku un kambio di komportashon positivo pa medio di formanan di trabou intensivo i integrá den aire liber. Lider di e proyekto aki, kende ta sr. Norwin Martina ke logra na prevení kriminalidat bou di hubentut, basando e meta riba Rèspèt, Amor i Konosementu (RAK). I en bista ku Kuerpo Polisial tambe ta konsiente ku dor di prevení nos por evitá hopi lamento, mesora a pone un di su entrenadónan na disposishon pa asina kontribuí na e kousa noble aki.
####
Charla di Prevenshon i polis den bario di Barber
Plataforma Banda Bou huntu ku Warda di polis Barber konhuntamente ta trahando riba un proyekto di Prevenshon di Kriminalidat den bario di Banda Bou. Despues di nos promé enkuentro ku a tuma lugá na Sentro di Bario Westpunt nos ta kontinuá ku nos charla pa e bario di Barber i besindario. Plataforma Banda Bou huntu ku Polis di Barber kier invitá komunidat i organisashonnan di Banda Bou na un anochi informativo. E anochi informativo ta tuma lugá: Dia: Djaweps 09 di aprel 2015; Lugá: Brantwer Barber ; Ora: 19.00 – 21.00 ‘or.
####
Akshon “Ban Duna Bèk”.
Kuerpo Polisial Kòrsou, konsiente di situashonnan hopi bia penoso i di miseria ku ta reina den hopi kasnan di famia aki na Kòrsou, a bini ku un inisiativa noble pa e temporada di kuaresma ku a pasa. For di e promé siman di kuaresma, Departamentu di Komunikashon i Prevenshon di polis a tene un kolekta di komestibel na tur warda i ofisina di polis. Ta trata aki di un akshon ku a hiba e nòmber “Ban Duna Bèk”. Ku esaki Kuerpo polisial kier a mustra su gratitut na promé lugá na e Ser Supremo pa tur e grasianan ku tur dia su miembronan ta risibí, manera protekshon, bendishon, fortalesa i sabiduria. Na di dos lugá nos kier a mustra tambe ku tin hopi kos bon ta pasa den e kuerpo i ku su kurason ta bati huntu ku esun di e komunidat. Trahadónan den kuerpo polisial tur dia ta mira hopi situashon di pobresa i lamentablemente no por hasi kasi nada. P’esei ku e kolekta di komestibel aki den nos organisashon, ku kual a logra sera mas ku 42 pakete, nos ta spera di a hasi un kantidat di famia kontentu den e dianan di fiesta ku a pasa. I di e forma ei duna bèk na komunidat di kua nos ta orguyoso di ta forma parti di dje.


text:
Digicel un biaha mas ta crea experencianan inolvidabel, y den esaki ta pone clientenan central. E temporada aki ta pone enfasis riba elemento “tempo”. Esta bunita pasa temporada di fin di aña hunto den famia, cu sernan keri, amigo y coleganan. Ta despues di 2 aña cu nos por brasa otro y sinta na mesa pa un cena di Pasco. Pasa tempo hunto; a bira e regalo mas balora!
Roeland van der Hoeven ta comenta cu e aña aki clientenan un biaha mas lo tin e oportunidad di gana premionan extraordinario participando campaña y promocionnan dinamico di Digicel. “Nos tin mas cu $10,000 na premio e temporada aki! Aumento di prijs di tanto comestibel y combustibel causa pa situacion mundial a pone presion riba presupuesto di tur hende. Ta p’esey mes di un manera dibertido nos kier duna tur cliente chance di gana, incluyendo premionan cash!”
Duna bo famia e ‘Regalo di Tempo’:
E temporada aki ta ideal pa pasa tempo cu bo sernan keri. Pa esunnan cu tin famia den exterior; un conexion di Digicel ta sinti manera ta akinan mes! E ta mucho mas cu ricibi ‘data sin fin’, e ta nifica experencia momentonan inolvidabel. Pasa tempo riba un ‘video of voice call’, mira ‘live stream’ di famia, y amigonan bibando den exterior.
Un regalo pa tur miembro di famia:
E fin di aña aki lo por tin un regalo pa tur miembro di famia of amigonan ya cu Digicel lo ofrece 25% di descuento riba telefon postpaid y prepaid. Ademas, clientenan prepaid lo ricibi 40% di descuento riba e Samsung A03 Core cu posibilidad di cumpra un telefon DL4 pa solamente AWG 99. Clientenan postpaid nobo lo ricibi un Samsung A13 gratis ora suscribi na un contract di 2 aña pa e plan ‘Prime More’ di AWG 140 pa luna.
Bo tempo ta bal premio na granel!
Pa cada florin clientenan postpaid y prepaid lo ricibi un lot, esaki ta duna chance di gana premionan semanal y drenta e ‘Cash Vault’! E ‘Cash Vault’ ta un kluis yen di aire y placa ficticio; unabes activa, e placa lo circula manera un ‘twister’, e cliente mester purba ‘gara’ mas tanto placa of premio cu e por. Activa un Prime Bundle of paga bo factura postpaid- tur esaki facilmente den e MyDigicel App. Regala bo ser keri un telefon y acumula bo lotnan. E lotnan ta bal ‘tempo’ den Digicel su ‘Cash Vault’. Tur diabierna, cuminsando dia 24 di November, lo yama 2 cliente ganado pa drenta Digicel su ‘Cash Vault’. Ta nifica cu bo mester tin bo telefon cerca. Clientenan ganado lo drenta e ‘kluis’ di Digicel. Cuanto premio abo por ‘gara’ den e minimo cantidad di seconde? Na final di e campaña lo tin un ‘Grand Prize Winner’. *Tin condicionnan aplicabel.
Ta invita tur cliente pa keda pendiente ya cu tin hopi momentonan extraordinario cu Digicel lo comparti cu nan e fin di aña aki! Bishita e pagina di Facebook òf www.digicelaruba.com pa fechanan di Shopping Nights, mas detaye, regla y condicion di participacion. Digicel ta desea henter pueblo di Aruba un feliz temporada di fin di aña! E campaña aki ta valido for di 18 di november,2022 te 6 di januari, 2023.


text:
E playanan úniko di Kòrsou
Kòrsou tin hopi playa bunita. Esnan mihó konosí ta keda na Banda Bou pero na Banda Riba tin kuater playa ku ta destaká ku un enkanto úniko pa pueblo. Esakinan ta Playa Marie Pampoen, Directeursbaai, Caracasbaai i Parasasa Beach.
Playa Marie Pampoen
E playa aki, tambe konosí den boka di pueblo komo Pir, ta situá banda di e hotèl Sunscape na Marie Pampoen. Hopi turista sa bishitá e playa aki pa sambuyá ya ku einan serka tin “Car Pile” (Monton di Outo). Den añanan 60 hopi outo a wòrdu di dùmp pa krea un barera artifisial bou di awa anto esaki a resultá den un di e mihó lugánan pa sambuyá na Kòrsou. Klek riba e siguiente lenk pa haña un bista di dje :
Playa Marie Pampoen ta popular tambe pa lès di landamentu i pa piska (hopi biaha e piskadónan ta bende e piská fresku ku nan a fangu einan mes). Einan tin tambe dos restorant ku ta speshalisá den kuminda di laman.
Directeursbaai
Di e kuater playanan menshoná, Directeursbaai ta e playa mas aislá. Su nòmber tin su rais den e époka den kual e refinería di Kòrsou tabata propiedat di Shell. Durante e tempu ei e direktornan hulandes di Shell so tabata landa na e playa aki. E playa ta situá nèt despues di e edifisio di quarantaine ku ta keda riba e seru serka banda di Baya Beach. E kaminda pa yega no ta bon mantené i no tin bòrchi pa indiká na unda e ta keda (usa Google Maps), pero ora bo yega einan lo bo keda enkantá.
Caracasbaai
Caracasbaai ta un di e bahíanan mas grandi i mas hundu di Kòrsou. E playa aki ta hopi popular pa hasi grel, fiesta di hasiment’i aña i weganan di vòlibòl. E ta un punto di partida pa djòg òf pa hasi kaminata, hasi ehersisio den grupo, òf simplemente pasa un ratu dushi bou di palapa. E playa ta situá mei mei di dos restaurant ku ta sirbi kuminda krioyo sukulento.
Por lo general tin barkunan petrolero ankrá serka banda di e playa pero di un òf otro manera nan ta añadí na su enkanto. E playa ta situá serka di e Fort Beekenburg, kual a wòrdu konstruí na aña 1703 pa protehá e entrada di Spaanse Water. El a sirbi su propósito bon pasobra durante e époka kolonial hopi biaha el a yuda tene forsanan britániko i e piratanan pafó di Kòrsou.
Parasasa Beach
Meskos ku Caracasbaai, e playa aki tambe ta hopi popular pa hasi grel, fiesta di hasiment’i aña òf simplemente deskansá bou di su hopi palapanan. Ora tin festival di músika, hopi biaha e lugá di parker di e playa ta wòrdu konvertí den ensenario di konsierto.
Banda di Parasasa Beach tin hotèl Marriott ku aktualmente ta wòrdu remodelá. Na momentu ku esaki keda klá e area di Parasasa Beach lo bira aún mas bunita.
Nos a repasá kuater playa di Kòrsou sumamente bunita i ku un ambiente úniko. Bishitánan i eksperenshá kon dushi nos isla ta!


text:
Interviews
Home Interviews
AUDIO: Jeremio Maduro Docente di EPB HATO
Jeremio Maduro Docente di EPB HATO
AUDIO: Alonso Tromp ta lanza su mes como presidente di TOPA
2 Alonso Tromp ta splica cu sendicato TOPA ta bon organisa pero loke si ta faya ta e falta di comunicacion
AUDIO: Liberato Hoek Hefe di Ambulance a eloabora ariba e incidente unda cu...
2 Liberato Hoek tur evento tin mes un prijs ora mester pone extra
AUDIO: Laura Tromp Pregnany & Parent Coach ta splica cu pa hopi muhe ser...
Laura Tromp Pregnany & Parent Coach ta splica cu hopi hende muhe ser mama no ta facil
AUDIO: Magaly Brito elaborando ariba e situacion di werksternan
2 Magaly Brito di Seppa kier duna u compania e contractnan aki cu lo costa mas
AUDIO: Edgar Vrolijk Presidente di Parlamento elaborando ariba e puntonan cu Hulanda kier pa...
Edgar Vrolijk Presidente di Parlamemto carta na gobierno pa cual e ta e puntonan cu Holanda kier pa Aruba cumpli cune